title: José Luis Rodríguez Zapatero

text: Sosialistit ovat parantaneet naisten asemaa konservatiivisessa Espanjassa muun muassa perheväkivaltalailla ja tasa-arvolailla. Kunniahimoiseksi kutsutun tasa-arvolain tavoitteena on kitkeä naisten syrjintä niin työelämässä, politiikassa kuin kodissakin. Lakiin kuului muun muassa vaatimus siitä, että kumpaakin sukupuolta on oltava 40% kunnallisvaalien ehdokkaista ja pörssiyhtiöiden hallituksen jäsenistä. Lain myötä myös isät saivat oman vanhempainvapaan, yrityksiä palkitaan tasa-arvosuunnitelmasta ja yrityksistä kaventaa palkkaeroa sukupuolten välillä. Vaikka espanjalaiset tekevät enemmän työtä kuin keskivertoeurooppalaiset, työn tuottavuus on huonoimmasta päästä, ja hallitus onkin laillaan kannustanut yrityksiä myös työaikajoustoihin. Oikeisto on vastustanut kaikkia uudistuksia.


title: José Luis Rodríguez Zapatero

text:
Espanjan ja Yhdysvaltain suhteet huononivat merkittävästi, kun Zapatero veti joukot Irakista lupaustensa mukaisesti. Yhdysvaltain presidentti Bush ei kutsunut Zapateroa kertaakaan Washingtoniin ja pelkkä miesten välinen sanavaihto kansainvälisissä kokouksissa, sekä Bushin onnittelusoitto sosialistien vuoden 2008 vaalivoiton jälkeen raportoitiin tarkasti lehdissä.
Lisäksi myös Yhdysvaltain republikaanien presidenttiehdokas vuoden 2008 vaaleissa, John McCain näytti asettavan Espanjan samaan skaalaan muun muassa Kuuban ja Venezuelan kanssa, kun häntä haastateltiin ulkopolitiikasta. Espanjan lehdistön mukaan parhaimmassa tapauksessa McCain ei tiennyt kuka Zapatero oli, ja missä Espanja sijaitsee.


title: José Luis Rodríguez Zapatero

text:
Toukokuun 2010 puolivälissä Espanja aloitti laajat säästötoimet, veronkorotukset ja työmarkkinoiden uudistuksen Kreikan velkakriisin vanavedessä. Vuonna 2009 maan budjettialijäämä oli 11,2 prosenttia ja työttömyys 20 %. Tavoitteena oli supistaa vaje kolmeen prosenttiin vuoteen 2013 mennessä. Keinoina olivat mm. eläkkeiden jäädyttäminen, vanhemmuuden tukien leikkaaminen, virkamiesten palkkojen alennukset ja uudet verot suurituloisimmille. Työmarkkinauudistuksella halutaan helpottaa yritysten kynnystä irtisanoa ja palkata työntekijöitä.
Parlamentti hyväksyi toimet yhden äänen enemmistöllä 27.5, kun keskusoikeistolainen kansanpuolue äänesti niitä vastaan.


title: Moulin Rouge

text: Moulin Rouge () on Boulevard de Clichyllä Pariisissa sijaitseva tunnettu kabaree. Siitä on muodostunut ranskalaisen kulttuurin ja vuosisadan vaihteen pariisilaisen boheemielämän symboli. Nykyään se tarjoaa yhä tanssiesityksiä uteliaille turistijoukoille.


title: Moulin Rouge

text: Moulin Rougen rakennutti vuonna 1889 Joseph Oller. Se sijaitsee Pigallen punaisten lyhtyjen alueella Pariisin kahdeksannessatoista kaupunginosassa ("arrondissement") lähellä Montmartrea. Kabaree on tunnettu suuresta punaisesta tuulimyllystä katollaan. Pariisin Moulin Rougen nimen ovat ottaneet käyttöönsä useat muutkin yökerhot ympäri maailmaa.


title: Moulin Rouge

text: Henri de Toulouse-Lautrec on maalannut useita näkymiä kabareen yöelämästä. Merkittäviä esiintyjiä Moulin Rougessa ovat olleet muun muassa La Goulue, Yvette Guilbert, Jane Avril, Mistinguett ja Le Pétomane. Kabaree on antanut nimen ainakin kuudelle elokuvalle ja yhdelle kirjalle.


title: Moulin Rouge

text: Nimellä "Moulin Rouge" on tehty kuusi elokuvaa:


title: Säkeistö

text: Säkeistö on runon tai sävellyksen osa, joka koostuu useasta säkeestä. Säkeistössä on useimmiten keskenään sama sävel sekä sama rytmi, lukuun ottamatta proosarunoja. Säkeistössä voi olla kertosäkeitä, jotka kerrataan toisen kerran ennen eteenpäin jatkamista.


title: Persilja

text: Persilja ("Petroselinum crispum") on kaksivuotinen ruohovartinen yrtti, joka kuuluu sarjakukkaiskasvien heimoon. Persiljan alkuperästä ei ole täyttä varmuutta, mutta lajin arvellaan olevan kotoisin Välimeren itäosista tai Aasian länsiosista. Nykyisin persilja kasvaa villinä monin paikoin Etelä-Euroopassa ja Aasiassa.


title: Persilja

text: Persiljaa tunnetaan kolme tyyppiä, kähäräpersilja (sammalpoimuinen) "Petroselinum crispum" var. "crispum", silopersilja "Petroselinum crispum" var. "neapolitanum", ja juuripersilja, "P. crispum" var. "radicosum" tai "P. c." var. "tuberosum".


title: Persilja

text: Alkujaan antiikin kreikkalaiset eivät tehneet eroa persiljan ja sellerin ("Apium graveolens") välillä, vaan molemmista käytettiin nimeä "selinon" ja latinassa vastaavasti "apium". Myöhemmin persiljalle annettiin nimi "petroselinon" eli ”kiviselleri”. Selityksenä moiselle nimelle voisi olla, että persiljan siemenet ovat kivikovia ja itävät hyvin hitaasti.


title: Persilja

text: Antiikin Kreikan olympialaisten voittajan kutreille laitettiin persilja- tai selleriseppele.


title: Persilja

text: Persiljaa on kolmea lajiketta, jotka kuitenkin ovat erilaisista muodoistaan huolimatta samaa lajia.


title: Persilja

text: Juuripersilja kasvattaa porkkanan näköisiä, pitkiä ja kapeita juuria, joita käytetään juuresten tapaan. Sen sanotaan syntyneen vasta 1500-luvulla Saksassa.


title: Persilja

text: Suomessa persiljoista mausteena on suosituin kähärälehtipersilja, mutta Välimeren seutuvilla suositaan hieman voimakkaamman makuista sileälehtistä eli silopersiljaa. Silolehtipersilja oli aiemmin Suomessa vähän käytetty ja harvoin tarjolla, mutta se on kasvattanut suosiotaan.


title: Persilja

text: Persiljaa käytetään yleisesti kastikkeisiin ja keittoihin. Se sopii lihan, kalan ja linturuokien mausteeksi. LIsäksi se sopii hyvin myös juusto- ja munaruokiin sekä kasvis- ja pastaruokiin. Kähärälehtipersiljaa käytetään mehevän vihreän värinsä vuoksi koristeena voileipäkakuissa ja voileivissä.


title: Persilja

text: Kuivattu persilja saattaa sisältää jopa 45 prosenttia valkuaista, ja loppu on pääasiassa hiilihydraatteja. Persilja sisältää myös huomattavia pitoisuuksia karoteenia, C-vitamiinia ja folaattia. Siinä on myös pieniä pitoisuuksia muita aineita, kuten A-vitamiinia sekä rautaa ja muita hivenaineita.


title: Persilja

text: Persiljalla on kauan tiedetty olevan lääkinnällisiä vaikutuksia. Sitä on käytetty reuman hoitoon, virtsa- ja kuukautisvaikeuksiin, sekä voiteena mustelmien ja turvotuksien hoitoon. Tieteellisesti tehon katsotaan perustuvan sen runsaaseen karoteeni- ja C-vitamiinipitoisuuteen. Tuoreena pureskeltuna persiljan sanotaan raikastavan hengitystä.


title: Persilja

text: Persiljan versoissa ja siemenissä on haihtuvaa öljyä, jossa on useita vaikuttavia aineita. Tärkeimmät niistä ovat apioli (CHO) ja myristisiini (CHO). Kasvi sisältää myös flavoneihin kuuluvaa apigeniinia (CHO), joka on antiseptista ja ehkäisee histamiinin vapautumista.


title: Persilja

text: Persiljalla voi olla myös haittavaikutuksia. Hyvin vaaleaihoisen se voi kosketeltaessa herkistää valolle. Sitä ei pidä käyttää hoidollisesti raskauden aikana. Myös vatsahaava tai turvotuksesta johtuva munuaisten tai sydämen vajaatoiminta on este persiljan runsasmääräiselle nauttimiselle.


title: Euroopan vapaakauppajärjestö

text: Euroopan vapaakauppajärjestö eli EFTA () on valtioiden välistä vapaakauppaa edistävä kansainvälinen järjestö, johon kuuluvat nykyisin Islanti, Liechtenstein, Norja ja Sveitsi. EFTA ja Euroopan unioni (EU) muodostavat yhdessä Euroopan talousalueen (ETA), johon Sveitsi ei kuulu.


title: Euroopan vapaakauppajärjestö

text: EFTA perustettiin alun perin Yhdistyneen kuningaskunnan johdolla vastavedoksi EEC:lle, josta myöhemmin kehittyi EU. Britannian sen aikainen Konservatiivipuolueen johto vastusti Euroopan yhdentymiskehitystä, joka näytti johtavan ylikansallisten instituutioiden pikemminkin kuin vain maiden välisen yhteistyön suuntaan. Toisaalta Ranska ei halunnut Britanniaa EEC:hen. EFTAn oli tarkoitus olla löyhempi yhteisö ja sen toimialan rajoittua vain vapaakauppaan ilman poliittisempia ulottuvuuksia.


title: Euroopan vapaakauppajärjestö

text: EFTAn perustivat Britannia, Norja, Itävalta, Portugali, Ruotsi, Sveitsi ja Tanska vuonna 1960. Islanti liittyi EFTAan vuonna 1970.


title: Euroopan vapaakauppajärjestö

text: Suomi liittyi EFTAan liitännäisjäseneksi vuonna 1961 FINEFTA-sopimuksella. Vuonna 1986 Suomesta tuli EFTAn täysjäsen.


title: Euroopan vapaakauppajärjestö

text: Suomen lähentyminen EEC:hen alkoi vuoden 1973 vapaakauppasopimuksella, kun EFTA menetti painoarvoaan Britannian liityttyä EEC:n jäseneksi vuoden 1973 alusta Edward Heathin pääministerikaudella. Suomelle Britannia on ollut perinteisesti merkittävä vientimaa, erityisesti paperiteollisuudelle. Britannian mukana EEC:n jäseneksi siirtyi Tanska. Portugali siirtyi EFTAsta EY:hyn vuonna 1986. EFTAan liittyi vuonna 1991 Liechtenstein, joka halusi tällä tavoin päästä mukaan EFTAn ja EU:n väliseen kauppapoliittiseen järjestelyyn eli Euroopan talousalueeseen (ETA) sen jälkeen kun Sveitsi oli kansanäänestyksessä hylännyt ETA-jäsenyyden. Norjan, Islannin ja Liechtensteinin suhteet Euroopan talousalueeseen järjestyvät EFTA:n kautta, kun taas ETAsta kansanäänestyksellä kieltäytynyt Sveitsi on solminut EU:n kanssa kahdenvälisiä sopimuksia. Liechtenstein käyttää rahanaan Sveitsin frangia ja sen ulkomaanedustuksen hoitaa Sveitsi, jolloin se on yhdentynyt Sveitsiin. Islanti ei ole harkinnut EU:hun liittymistä, mikä on Norjassa torjuttu toistaiseksi. Norjassa EU-jäsenyyttä pelätään yhteisen maatalouspolitiikan, aluetukien ja energiapolitiikan vuoksi.


title: Euroopan vapaakauppajärjestö

text: Neuvostoliitto suhtautui kriittisesti EEC:hen siksi, että sen jäsenet olivat pääasiassa Nato-maita. Tämän vuoksi Suomessa Neuvostoliiton kanssa käytävän bilateraalikaupan turvaamiseksi yhdentymistä länteen harjoitettiin pienin askelin. Neuvostoliitolle bilateraalikauppa- ja kauppapolitiikka oli ulkopolitiikan elimellinen jatke, mikä edellytti Suomelta puolueettomuuden korostamista.


title: Euroopan vapaakauppajärjestö

text: Skandinaaviset veljeskansat olivat kaavailleet pohjoismaista tulliliittoa miltei koko 1950-luvun ajan. Suomi suhtautui asiaan varovasti eikä kiirehtinyt päätöstään. Niin kutsuttu ulkoseitsikko eli EEC:n ulkopuolelle jääneet OECD-maat, joihin Suomi ei kuulunut, aloittivat loppuvuonna 1958 Ruotsin ja Britannian johdolla neuvottelut yhteisestä vapaakauppa-alueesta. Neuvostoliiton kommunistisen puolueen pää-äänenkannattaja Pravda varoitti Skandinavian maita liittymästä vapaakauppa-alueeseen, joka olisi vain NATO:n peitejärjestö.


title: Euroopan vapaakauppajärjestö

text: Pääministeri V. J. Sukselainen ilmoitti pohjoismaisessa pääministerikokouksessa Kungsälvissä Ruotsissa heinäkuussa 1959, että Suomi voisi liittyä EFTAn jäseneksi vain siinä tapauksessa ettei siihen sisältyisi poliittisia sitoumuksia. Vapaakauppasopimuksen syntyminen loppuvuoden 1959 aikana oli Suomelle ongelma, koska Ruotsi uhkasi Suomen pahimpana kilpailijana vallata Britannian paperimarkkinat. Toisaalta Suomi oli sitoutunut myöntämään Neuvostoliitolle samat edut kuin muillekin kauppakumppaneilleen. Marraskuussa 1959 hallitus antoi eduskunnalle EFTA-kysymyksestä tiedonannon, jossa todettiin vapaakauppaetujen välttämättömyys Suomen kilpailukyvylle, mutta myös niihin liittyneet poliittiset ja tekniset vaikeudet. Eduskunta antoi hallitukselle neuvotteluvaltuudet kaupallisten etujen hankkimiseksi ilman poliittisia sitoumuksia.


title: Euroopan vapaakauppajärjestö

text: Miltei samanaikaisesti EFTA-sopimuksen voimaanastumisen kanssa Neuvostoliitto jätti Suomelle nootin, jossa se vaati samoja etuja, jotka Suomi valmistautui antamaan EFTAn jäsenmaille. Neuvotteluja Suomen ja EFTAn suhteiden järjestämisestä käytiin tiiviisti kevään 1960 ajan ja Suomen pääneuvottelijana oli suurlähettiläs Olavi Munkki. Presidentti Urho Kekkonen katsoi, että Sukselaisen maalaisliittolaisen vähemmistöhallituksen tilalle olisi saatava enemmistöhallitus, johon Moskovan olisi EFTA-neuvotteluissa helpompi luottaa. Hallitustunnustelijan, Kokoomuksen eduskuntaryhmän puheenjohtajan Päiviö Hetemäen yritys raukesi Kokoomuksen alettua epäillä Kekkosen vain pyrkivän käyttämään EFTA-sopimusta välikappaleenaan sisäpoliittisen valtansa kasvattamiseksi. Ongelma ratkesi lopulta Neuvostoliiton puoluejohtajan Nikita Hruštšovin vierailtua Urho Kekkosen 60-vuotispäivillä syyskuun alussa 1960, jolloin todettiin, että Neuvostoliitto ymmärsi Suomen pyrkimykset kilpailukykynsä säilyttämiseksi. Neuvottelut Neuvostoliiton vaatimasta niin sanotusta suosituimmuuslausekkeesta käytiin Moskovassa marraskuussa 1960, ja näin syntyi neuvotteluratkaisu, jonka sekä EFTA että Neuvostoliitto saattoivat hyväksyä. Neuvostoliitolle periaatteellisen suosituimmuuslausekkeen taloudellinen merkitys oli vähäinen, koska Suomi osti Neuvostoliitosta lähinnä raaka-aineita, joita EFTAn tullijärjestelyt eivät koskeneet. FINEFTA-sopimus astui voimaan heinäkuun alussa 1961.


title: Timjami

text: Timjami eli tarha-ajuruoho ("Thymus vulgaris") on huulikukkaiskasveihin ("Lamiaceae") kuuluva, keskiajalta lähtien yrttinä ja lääkkeenä tunnettu ja käytetty puolipensas. Timjami kasvaa villinä Välimeren ympäristössä. Suomessa se on avomaanviljelyssä yleensä yksivuotinen. Kasvin latinankielinen suvun nimi "thymus" viittaa rohkeuteen ja voimaan. Myös tuoksuvaa uhria tarkoittava kreikan sana "thymon" liitetään joskus kasviin.


title: Timjami

text: Ruoanlaittoon timjami sopii erinomaisesti, sillä sen maku ei juurikaan häviä kuumennettaessa. Timjami sopii erityisesti viinipohjaisiin patoihin ja kastikkeisiin. Sitä voi käyttää myös yrttiteessä ja esimerkiksi juuston marinoinnissa. Timjamin pienet kukat sopivat salaatteihin ja ruuan koristeluun.


title: Timjami

text: Timjami sisältää runsaasti haihtuvia öljyjä ja aromeja, joista pääainesosana on tymoli (50-60 %). Desinfioivana ja limaa irrottavana rohdoskasvina timjamia käytetään kurkunpään ja hengitystieoireiden hoidossa mutta myös ruoansulatusvaivojen sekä haavojen ja tulehdusten hoidossa. Lisäksi sitä käytetään aromiaineena yrttilikööreissä ja hajusteena monissa kosmetiikkatuotteissa.


title: Timjami

text: Timjamin lähisukulainen kangasajuruoho ("Thymus serpyllum") kasvaa yleisesti luonnonvaraisena Etelä-Suomen kuivilla, hiekkaisilla kangasmailla.


title: Timjami

text: Keskiajalta on säilynyt kuvaus teestä, jossa yhtenä ainesosana käytetään timjamia. Tarkkaa reseptiä ei ole kirjattu ylös, mutta teen vaikutuksista sanotaan, että ne jotka teetä juovat, kykenevät näkemään ympärillään olevat keijut ja nymfit. Yhtenä ainesosana oli siis timjami, ja muut olivat yrttejä.


title: Sacré-Coeur

text: Sacré-Cœurin basilika (, Pyhän Sydämen basilika) on Montmartrella, Pariisissa sijaitseva katolinen kirkko ja kaupungin suosituimpia turistikohteita.


title: Sacré-Coeur

text: Basilikan suunnitteli arkkitehti Paul Abadie. Sen rakentaminen aloitettiin vuonna 1875, mutta saatettiin loppuun vasta vuonna 1914. Kirkko vihittiin käyttöön vielä myöhemmin, ensimmäisen maailmansodan jälkeen vuonna 1919. Siitä tuli muistomerkki Ranskan–Preussin sodan ja Pariisin kommuunin aikana kuolleille ranskalaisille.


title: Sacré-Coeur

text: Kirkko sijaitsee Pariisin korkeimmalla kukkulalla ja näkyy sen takia yli koko kaupungin. Perimätiedon mukaan paikalla teloitettiin Pariisin ensimmäinen piispa Pyhä Dionysius. Sen sisäänkäyntiä vartioivat Ranskan suojeluspyhimysten Jeanne d'Arcin ja kuningas Ludvig IX Pyhän patsaat. Kirkon kello, "la Savoyarde", on yksi maailman suurimmista: se painaa 19 tonnia. Kello valettiin ensimmäisen maailmansodan päättymisen kunniaksi. Se oli vaiti koko toisen maailmansodan aikaisen miehityksen ajan, mutta se alkoi ensimmäisten joukossa kumahdella kun ensimmäiset Vapaan Ranskan panssarivaunut (yksi Sherman-joukkue, luutnantti Henry Dronne) saapuivat kaupunkiin.


title: Sacré-Coeur

text: Sisäänpääsy kirkkoon on ilmaista. Lisäksi järjestetään maksullisia kierroksia, joihin kuuluu vierailu kirkon kryptassa.


title: Sacré-Coeur

text: Myös Brysselissä Belgiassa on samanniminen basilika.


title: Janne Halmkrona

text: Janne Matias Halmkrona (s. 29. huhtikuuta 1968) on suomalaisen CMX-yhtyeen kitaristi vuodesta 1990. Hän on kitaristina myös Black Sabbath -tribuuttiyhtye Sapattivuodessa, joka on julkaissut kolme albumia 2003–2009. Halmkrona työskentelee musiikkialalla freelancer-tuotantopäällikkönä.


title: Janne Halmkrona

text: Halmkrona valmistui vuonna 1996 filosofian maisteriksi Helsingin yliopistosta pääaineenaan musiikkitiede ja sivuaineena tietojenkäsittelyoppi. Hän työskenteli ohjelmoijana ja ohjelmistokehittäjänä 1996–2004. Hän toimi myös Radio Helsingin juontajana 2000–2005 ja piti asemalla "Sabotaasi"-nimistä musiikkipainotteista viikottaista ohjelmaa. Halmkrona toimi Sony Music Entertainment Finland -levy-yhtiön kotimaisen rockin ja popin tuotantopäällikkönä 2005–2012. Nykyisin Halmkrona on muun muassa Lordi-yhtyeen tuotantopäällikkö.


title: Monrovia

text: Monrovia on Liberian pääkaupunki. Sen asukasluku vuoden 2008 väestönlaskennan mukaan oli noin miljoona. Se sijaitsee niemimaalla Atlantin valtameren ja Mesuardo-joen välissä. Kaupungin taloudelle merkittävä on sen satama, jota Yhdysvaltain joukot laajensivat merkittävästi toisen maailmansodan aikana. Sen päävientituotteet ovat lateksi ja rautamalmi. Myös paikan päällä valmistetaan materiaaleja, kuten sementtiä, jalostettua maaöljyä, elintarvikkeita, tiiliä, huonekaluja ja kemikaaleja. Satamalla on käytössään myös paljon varastointitilaa ja tilat laivojen korjausta varten.


title: Monrovia

text: Portugalilaiset merimiehet tunsivat alueen jo 1560-luvulla nimellä "Cape Mesurado", mutta kaupunkia ei perustettu ennen huhtikuuta 1822, jolloin alueelle perustettiin American Colonization Societyn avulla Yhdysvalloista ja Länsi-Intian saaristosta vapautettujen värillisten orjien siirtokunta. Kaupunki nimettiin tuolloin "Christopolikseksi". Nykysen nimensä kaupunki sai vuonna 1824 James Monroen, tuolloisen Yhdysvaltain presidentin mukaan.


title: Monrovia

text: Monroviassa alkoi ilmestyä sanomalehti jo 1820-luvulla. Vuonna 1851 kaupungissa avattiin korkeinta opetusta antava ""Liberia College"" joka nimettiin vuonna 1951 Liberian yliopistoksi ("University of Liberia").


title: Monrovia

text: 1990-luvun alussa kaupunki vaurioitui pahasti Liberian sisällissodassa.


title: Robert M. Pirsig

text: Robert Maynard Pirsig (6. syyskuuta 1928 Minneapolis, Minnesota – 24. huhtikuuta 2017 South Berwick, Maine) oli yhdysvaltalainen kirjailija. Hänen tunnetuin teoksensa on 1974 julkaistu esikoiskirja "Zen ja moottoripyörän kunnossapito", jossa hän tarkasteli laadun metafysiikkaa matkakertomuksen muodossa.


title: Robert M. Pirsig

text: Robert M. Pirsig kirjoitti myös teoksen "Lila" sekä "Lila’s Child"-kirjan kommentit.


title: Robert M. Pirsig

text: Pirsigillä oli poika Chris, jonka nimeä "Zen ja moottoripyörän kunnossapito" -teoksen päähenkilön 11-vuotias poika kantaa. Chris Pirsig murhattiin 17. marraskuuta 1979. Pirsigillä oli myös Nell-niminen tytär.


title: Francis Ford Coppola

text: Francis Ford Coppola (s. 7. huhtikuuta 1939 Detroit, Michigan) on yhdysvaltalainen elokuvaohjaaja, -tuottaja ja -käsikirjoittaja. Coppola on arvostetuimpia ja kiistellyimpiä amerikkalaisia elokuvantekijöitä kautta historian. Coppola on viisinkertainen Oscar-voittaja ja Irving G. Thalbergin muistopalkinnolla palkittu elokuvantekijä. Hänen tunnetuimmat ohjauksensa ovat rikoselokuvat "Kummisetä" (1972) ja "Kummisetä II" (1974) sekä Vietnamin sotaa kuvaava "Ilmestyskirja. Nyt" (1979).


title: Francis Ford Coppola

text: Francis Coppola syntyi Detroitissa amerikanitalialaiseen taiteilijaperheeseen vuonna 1939. Hänen isänsä Carmine Coppola oli turhautunut säveltäjä, joka soitti huilua monissa orkestereissa ja äitinsä Italia Pennino näyttelijä. Coppola vietti suurimman osan nuoruudestaan New Yorkissa. Hän sai ensikosketuksensa elokuvaan ja tarinankerrontaan kymmenvuotiaana, kun hän joutui polion takia vuoteenomaksi lähes vuoden ajaksi: hän vietti sairausaikansa katsomalla televisiota, tekemällä nukketeatteria ja kuvaamalla isänsä 8-millisellä kameralla.


title: Francis Ford Coppola

text: Coppolan amerikanitalialainen perhe oli kiinnostunut kulttuurista ja tekniikasta. Hän kuuli jo kymmenvuotiaana jatkuvia keskusteluja eksistentiaalisesta kirjallisuudesta, Joycesta ja Malraux’sta, klassisesta musiikista, Wagnerista ja Händelistä. Perheeseen hankittiin televisio jo 1940-luvun lopulla. Coppola näki lapsena paljon elokuvia, mutta koki voimakkaampaa vetoa televisioon. Hän oli kouluvuosinaan yksinäinen, sillä isän työpaikkojen vaihtuessa perhe muutti jatkuvasti. Coppola kiinnostui tekniikasta ja college-vuosinaan hän alkoi rakentaa valaistuksia koulunäytelmiin. Teatteri tempaisi hänet mukaansa ja hän alkoi pian ohjata näytelmiä.


title: Francis Ford Coppola

text: Coppola opiskeli 18 kuukautta New York Military Academyssä, mihin hän oli päässyt tuuban soittajana. Hän jätti koulutuksen kesken, palasi high schooliin ja seurasi veljeään Hofstran yliopistoon. Hän suoritti siellä teatteritieteen kandidaatintutkinnon (BA) vuonna 1959. Hän on kertonut että nähtyään Sergei Eisensteinin elokuvan "Lokakuu" hän päätti yhtäkkiä ryhtyä elokuva-alalle. Coppola pääsi UCLA:n elokuvakouluun vuonna 1960. UCLAssa hän tutustui tuottaja Roger Cormaniin ja pääsi tekemään elokuvia tämän kanssa. Coppola toimi Cormanin assistenttina, apulaisohjaajana, äänittäjäna ja käsikirjoituksen toimittajana.


title: Francis Ford Coppola

text: Coppola aloitti elokuvien ohjaamisen Roger Cormanin tallissa 1960-luvun alussa. Nuoruudentyöt vakuuttivat Warner Brothersin rahoittamaan Coppolan ohjaamaa musikalifilmatisointia "Finianin sateenkaari" (1968). ja sitä seurannutta draamaelokuvaa "Sadeihmisiä" (1969).


title: Francis Ford Coppola

text: Vuonna 1969 Coppola perusti tuotantoyhtiö American Zoetropen San Franciscoon yhdessä George Lucasin kanssa. Coppola neuvotteli yhtiölle rahoitussopimuksen, jolla hän sai mahdollisuuden aloittaa usean nuoren ohjaajan uran, mutta ainoastaan Lucasin "THX 1138" (1971) saatiin valmiiksi: elokuvan rahoittajat eivät pitäneen näkemästään, ja vetivät rahoituksen pois muilta Zoetropen elokuvilta, mukaan lukien Coppolan seuraavalta ohjaustyöltä. Coppola voitti kuitenkin samana vuonna Oscarin käsikirjoituksestaan elokuvaan "Panssarikenraali Patton" (1970).


title: Francis Ford Coppola

text: Coppola ohjasi elokuvan "Kummisetä" (1972), joka oli aikanaan jättimenestys ja nykyään yksi modernin elokuvan arvostetuimpia teoksia. Elokuvaa tarjottiin myös italialaiselle Sergio Leonelle ennen Coppolaa. Kumpikaan ei ollut erityisen kiinnostunut ohjaamaan elokuvaa, mutta asiaa mietittyään Leone otti yhteyttä Paramount Picturesiin. Coppola oli kuitenkin palkattu jo hankkeen johtajaksi. Elokuva tehtiin noin kuuden miljoonan dollarin budjetilla ja se tuotti maailman laajuisesti 245 miljoonaa dollaria. Studio olisi halunnut kuvata elokuvan Los Angelesissa studiossa ja siirtää tarinan 1970-luvulle, mutta Coppola halusi elokuvasta mahdollisimman uskollisen Mario Puzon alkuperäisromaanille. Coppola joutui myös taistelemaan visioistaan ja näyttelijöistään. Studio ei halunnut Marlon Brandoa tai Al Pacinoa elokuvaan, mutta ohjaaja-käsikirjoittajan linja oli selkeä. Coppola voitti elokuvasta parhaan käsikirjoituksen Oscarin ja oli ehdolla parhaan ohjauksen kategoriassa.


title: Francis Ford Coppola

text: Kummisetää seurasi Coppolan tuottama, Lucasin ohjaama menestyselokuva "Svengijengi ’62" (1973), käsikirjoitus elokuvaan "Kultahattu" (1974), ja Coppolan henkilökohtaisempi ohjaustyö "Keskustelu" (1974). Elokuva sai kolme Oscar-ehdokkuutta, ja se palkittiin Cannesin elokuvajuhlilla kultaisella palmulla. "Keskustelu" tuotti maailmanlaajuisesti vain noin neljä miljoonaa Yhdysvaltain dollaria.


title: Francis Ford Coppola

text: Samana vuonna Coppola ohjasi jatko-osan "Kummisedälle". Jatko-osa voitti kuusi Oscaria, joista Coppola itse kolme: paras elokuva (tuottajana), paras ohjaus ja paras käsikirjoitus. Coppola teki näin Oscar-historiaa, sillä hän on ainoa ohjaaja, jonka kaksi elokuvaa ("Kummisetä II" ja "Keskustelu") ovat saaneet Oscar-ehdokkuuden parhaasta elokuvasta samana vuonna. Coppola ei olisi alun pitäen halunnut ohjata jatko-osaakaan, vaan oli kiinnostuneempi henkilökohtaisemmista elokuvista. Coppola ilmoitti asiasta studiolle ja suositteli ohjaajaksi Martin Scorsesea, joka oli juuri ohjannut "Sudenpesän". Studio ei innostunut Coppolan aikeesta toimia vain tuottajana ja käsikirjoittajana. Coppola toteutti oman unelmansa rinnakkaisesta tarinankerronnasta, jossa seurataan vuorotellen Michael Corleonen elämää 1950-luvulla, vuorotellen takaumia hänen isänsä elämästä suunnilleen samassa elämänvaiheessa. "Kummisedän" ensimmäinen jatko-osa kuvattiin kolmentoista miljoonan dollarin budjetilla ja se tuotti noin 193 miljoonaa maailmanlaajuisesti.


title: Francis Ford Coppola

text: "Kummisedän" jatko-osan menestyksen siivittämänä Coppola lähti Filippiineille tekemään elokuvaa "Ilmestyskirja. Nyt" (1979). Monet tekijät vaikeuttivat kuitenkin jo ennestään massiivisen ja kunnianhimoisen elokuvan tekoa, minkä takia se vei paljon suunniteltua kauemmin (ja miljoonia Coppolan henkilökohtaisesta omaisuudesta) valmistuakseen. "Ilmestyskirja" voitti kuitenkin kultaisen palmun Cannesissa, kaksi Oscaria kymmenestä ehdokkuudesta, ja nousi Coppolan arvostetuimpien elokuvien joukkoon. Coppola sai elokuvasta henkilökohtaisesti kolme Oscar-ehdokkuutta, mutta ei voittanut yhtään. Coppola tuotti tämän jälkeen monia elokuvia, mukaan lukien suuren idolinsa Akira Kurosawan "Kagemushan" (1980).


title: Francis Ford Coppola

text: "Ilmestyskirjan" valtavan suosion siivittämänä Coppola lähti työstämään kokonaan American Zoetropen studiossa kuvattua draamaelokuvaa. "Suoraan sydämestä" (1982) osoittautui kuitenkin kaupalliseksi katastrofiksi ja velkaannutti Coppolan pahoin. Elokuvan tekoon käytettiin 27 miljoonaa dollaria ja tuotot jäivät vähäisiksi. "Suoraan sydämestä" ei jäänyt ainoaksi taloudelliseksi pettymykseksi Coppolan uralla. Vuoden 1983 "Taistelukala" filmattiin kymmenen miljoonan dollarin budjetilla, mutta se tuotti vain alle kolmen miljoonan dollarin lipputulot. "Cotton Club" puolestaan maksoi 58 miljoonaa dollaria ja tuotti tekijöilleen vain noin 25 miljoonan dollarin tulot. Coppola joutui ohjaamaan useita ei-niin-mieluisia elokuvia 1980-luvulla maksaamseen velkansa pois. Toinen Coppolan S. E. Hinton -kirjasovitus "Outsiders – kolmen jengi" pääsi kuitenkin yli 15 miljoonaa dollaria voiton puolelle ja vuonna 1986 ilmestynyt "Peggy Sue meni naimisiin" tuotti jo pelkästään Yhdysvalloissa yli kaksinkertaisesti budjettiinsa nähden. Coppola ohjasi vuonna 1986 yhdessä George Lucasin ja Rusty Lemoranden kanssa käsikirjoittamansa lyhytelokuvan, jonka pääroolissa esiintyi Michael Jackson. Coppola ohjasi 1980-luvulla vielä kaksi kokopitkää elokuvaa, joista ensimmäinen, vuonna 1987 ensi-iltansa saanut sotadraama "Kiviset puutarhat" palautti Coppolan ja James Caanin jälleen yhteen. Elokuvan tuotto jäin alle kuuteen miljoonaan Yhdysvalloissa. Seuraava elokuva "Tucker – mies ja unelma" jäi lippuluukuilla tappiolle ja keräsi keskinkertaisia arvosteluita. Seuraavana vuorossa oli yhdessä Martin Scorsesen ja Woody Allenin kanssa ohjattu episodielokuva "New York Stories", johon Coppola ohjasi yhdessä tyttärensä Sofian kanssa kirjoittaman jakson.


title: Francis Ford Coppola

text: 1990-luvun Coppola aloitti verraten vahvasti, sillä miehen kaksi ensimmäistä elokuvaa sillä vuosikymmenellä keräsivät reilusti kehuja ja suuret lipputulot. Coppola ohjasi "Kummisetä"-trilogian kolmannen osan vuonna 1990. "Kummisetä osa III" sai myönteisen vastaanoton kriitikoilta ja se tahkosi maailmanlaajuisesti rahaa 136 miljoonan dollarin edestä. Elokuvan teko maksoi 55 miljoonaa Yhdysvaltain dollaria. Kaksi vuotta myöhemmin saapui ensi-iltaan Coppolan uusin ohjaustyö, joka oli elokuvasovitus Bram Stokerin klassikoksi muodostuneesta kauhuromaanista 1890-luvulta. "Bram Stokerin Dracula" sai kaksijakoisen vastaanoton ja sen yleisö ja kriitikot jakautuivat kahtia. Toinen puoli haukkui elokuvan maan rakoon ja toinen puoli taas kehui ja ylisti sitä. Suurella, 40 miljoonan dollarin budjetilla kuvattu elokuva tuotti Coppolalle uransa parhaat lipputulot sitten ensimmäisen "Kummisedän", joka julkaistiin tasan 20 vuotta aikeisemmin. "Dracula" keräsi maailmanlaajuisesti teattereihin yleisöä 215 miljoonan dollarin edestä. Vuonna 1996 "Bram Stokerin Draculan" jälkeen Coppola ohjasi haukutun komedian, jonka pääosassa nähtiin Robin Williams. 45 miljoonan dollarin budjetilla filmattu komediaelokuva tuotti pelkästään Yhdysvalloissa noin 60 miljoonaa dollaria. Vuotta myöhemmin Coppola julkaisi Matt Damonin ja Danny DeViton tähdittämän oikeusdraaman nimeltä "Sateentekijä".


title: Francis Ford Coppola

text: 2000-luvulla Coppola on keskittynyt elokuvien tuottamiseen ja American Zoetropen johtamiseen Hän on myös julkaissut elokuva-alan lehteä. Coppolan 2000-luvun tuotanto ohjaajana koostuu ainoastaan kolmesta elokuvasta: Tim Rothin tähdittämästä "Youth Without Yothista" ja mustavalkoisesta "Tetrosta" sekä kauhutrilleristä "Twixt". Vuonna 2011 ensi-iltaan saapuneen Coppolan ohjaaman, käsikirjoittaman ja tuottaman kauhutrillerin "Twixt" pääroolissa nähdään Val Kilmer. Se sai laimean vastaantoton. Muutkaan elokuvat eivät ole menestyneet kovin hyvin.


title: Francis Ford Coppola

text: Neljännen "Kummisedän" tulemisesta huhuttiin vuosia. Elokuvan oli tarkoitus kertoa Fredon, Michaelin ja Sonnyn nuoruudesta käyttäen samanlaisia takaumia kuin "Kummisetä II":ssa, ja lehdistössä kerrottiin roolivalinnoista ja että Coppolan ja Puzon kanssa neuvoteltiin käsikirjoituksesta. Puzon kuolema 1999 pysäytti hankkeen. Coppola päätti muistokirjoituksensa sanoihin ”PS: huhut nelososasta ovat täysin perättömiä”.


title: Francis Ford Coppola

text: Coppolan henkilökohtaiset suosikkielokuvat omasta filmografiastaan ovat "Sadeihmisiä" (1969), "Keskustelu" (1974), "Ilmestyskirja. Nyt" (1979), "Taistelukala" (1983) ja "Youth Without Youth" (2007).


title: Francis Ford Coppola

text: Coppola tapasi vaimonsa Eleanor Coppolan vuonna 1962 ohjatessaan ensimmäistä täyspitkää elokuvaansa "Dementia 13" -elokuvaa. Nuori pari meni naimisiin ja sai piakkoin ensimmäisen lapsensa Gian-Carlo Coppola. Coppoloiden esikoinen kuoli alle kolmikymppisenä veneonnettumuudessa vuonna 1986, mutta Gian-Carlon vaimo synnytti edesmenneelle miehelleen tyttären vuonna 1987. Eleanorin ja Francisin toinen lapsi musiikkivideo- ja elokuvaohjaajana kunnostautunut Roman Coppola syntyi kaksi vuotta Gian-Carloa myöhemmin. Pariskunnan kuopus, aikuisena ohjaajana, käsikirjoittajana ja tuottajana arvostusta kerännyt Sofia Coppola syntyi vuonna 1971. Sofia esiintyi monissä isänsä elokuvissa, muun muassa viimeisessä "Kummisedässä", josta hänet palkittiin kahdella Razzie-palkinnolla vuonna 1991.


title: Francis Ford Coppola

text: Francis Ford Coppolan perheestä on sittemmin noussut useita Hollywoodin kirkkaita tähtiä. Coppolan tytär Sofia Coppola on näytellyt useissa isänsä elokuvissa ja ohjannut menestyselokuvat "The Virgin Suicides" (1999) ja "Lost in Translation" (2003). Francis Ford Coppolan veljenpoika Nicolas Cage (ristimänimeltään "Nicolas Kim Coppola") taas on pyrkinyt menestymään ilman setänsä nimeä ja on sen takia vaihtanut sukunimensä, onnistuen urallaan varsin hyvin. Coppolan sisko Talia Shire on ollut kaksi kertaa Oscar-ehdokkaana. Francis Coppola on perheineen myös ostanut viinitilan suomalaiselta Gustave Niebaumilta (1975), joka nykyisin tunnetaan nimellä Rubicon Estate Winery (aiemmin Niebaum-Coppola Winery). Coppola perheineen omistaa myös useita hotelleja.


title: Francis Ford Coppola

text: Coppolan ystäväpiiriin kuuluu lukuisia tunnettu Hollywood-elokuvaohjaajia, -tuottajia sekä -käsikirjoittajia kuten Martin Scorsese, George Lucas, Steven Spielberg ja Brian De Palma.


title: Guinness World Records

text: Guinness World Records (lyhennetään GWR; tunnettu myös suomeksi nimillä Guinnessin ennätystenkirja ja Guinnessin suuri ennätyskirja) on vuosittain julkaistava tietokirja, jossa esitellään erilaisia ennätystuloksia ja ennätyksellisiä tapahtumia. Ensimmäisen laitoksen julkaisi irlantilainen Guinness-panimo vuonna 1955. Guinness World Records on myydyin tekijänoikeudellinen teos.


title: Guinness World Records

text: Guinness World Records sisältää useita eri kategorioita, ja niiden alla on alakategoriat. Esimerkiksi "Ihminen" -> "Vauvasta vaariin".


title: Guinness World Records

text: Ajatus ennätyksiä kokoavan kirjan tarpeesta syntyi eräällä metsästysretkellä Irlannissa vuonna 1951. Panimon johtaja Hugh Beaver oli tähdännyt kapustarintaa kohti, mutta ampunut laukauksensa ohi. Tämän johdosta hän arveli sen olevan Euroopan nopein riistalintu, jolloin seurueen kesken syntyi asiasta väittely. Beaver keksi, että samankaltaisia väittelyitä käytiin varmasti myös pubeissa, jolloin erilaisia ennätyksiä listaava lähdeteos olisi niissä tarpeen.


title: David Grossman

text: David Grossman ( s. 25. tammikuuta 1954 Jerusalem) on israelilainen kirjailija. Hänen isänsä Yizhak Grossman muutti Itä-Euroopasta Palestiinaan 1930-luvulla, äiti Michaela oli puolestaan syntyperäinen jerusalemilainen. Varhaiskypsä David Grossman esiintyi radion lastenohjelmissa. Suoritettuaan asevelvollisuutensa Israelin armeijan tiedustelupalvelussa 1971–1975 hän opiskeli Jerusalemin heprealaisessa yliopistossa filosofiaa ja teatteria. Samanaikaisesti hän jatkoi radiouraansa juontajana ja uutisankkurina. Grossman erotettiin radiosta 1988 hänen jouduttuaan poliittisten mielipiteidensä vuoksi erimielisyyksiin johdon kanssa. Sittemmin hän on toiminut täysipäiväisenä kirjailijana.


title: David Grossman

text: Grossman solmi vuonna 1976 avioliiton Michal Eshelin kanssa. Heillä on kaksi poikaa, Jonathan ja Uri, sekä tytär Ruti. Grossman asuu Jerusalemin lähistöllä Mevasseret Zionin asuinalueella.


title: David Grossman

text: Grossmania pidetään oman sukupolvensa parhaimpiin kuuluvana israelilaisena kirjailijana. Hän on kirjoittanut useita romaaneja, lasten- ja nuortenkirjoja ja poliittisia kirjoitelmia, joista osa on koottu kirjoiksi. Hänen kirjojaan on käännetty useille kielille. Hän on saanut monia arvostettuja kirjallisuuspalkintoja ja ollut muun muassa Nobelin kirjallisuuspalkinnon ehdokkaana.


title: David Grossman

text: Grossmanin esikoisromaani "The Smile of the Lamb" kuvaa elämää Israelin miehittämällä Länsirannalla ja Gazan alueella. Kirjan kertojina on neljä eri henkilöä, joista jokainen kantaa harteillaan raskasta poliittisten, filosofisten ja henkilökohtaisten ongelmien taakkaa. Grossman pohtii romaanissa miehityksen turmelevaa vaikutusta sekä miehitettyihin että miehittäjiin.


title: David Grossman

text: "Hakusana: rakkaus" (ilmestynyt suomeksi 2000) on Grossmanin toinen romaani. Se kuvaa pientä poikaa nimeltä Momi Neumann, jonka vanhemmat ovat holokaustista eloon jääneitä uhreja. Momik yrittää ymmärtää ja kuvitella mielessään vanhempiensa kokemuksia. Grossman itse muistaa lapsuudestaan sukulaisia ja naapureita, jotka olivat kokeneet keskitysleirien kauhut, mutta eivät koskaan puhuneet niistä. ”Tuntui kuin he olisivat kärsineet jostakin salaperäisestä sairaudesta, jota ei saanut mainita ääneen”, Grossman kertoo, ”ja se oli meistä lapsista pelottavaa.” Nuoressa Israelin valtiossa pidettiin holokaustia tavallaan tabuna, ja eloon jääneet tunsivat syyllisyyttä siitä, että heidät oli kuljetettu keskitysleireihin ilman vastarintaa, kuin karja teuraaksi. Vasta Adolf Eichmannin vuoden 1961 oikeudenkäynnin jälkeen asenne eloon jääneitä kohtaan muuttui ymmärtävämmäksi ja avoimempi keskustelu tuli mahdolliseksi. Ison osan kirjaa muodostaa fantastinen kertomus holokaustissa surmatusta puolanjuutalaisesta kirjailijasta Bruno Schulzista.


title: David Grossman

text: Grossmanin seuraava teos "Sydämen kielioppi" (suomennettu 1994) on tavallaan kirjailijan omakuva nuoruusvuosilta. Romaanin päähenkilö on nuori Aaron, yksinäinen, herkkä ja unelmoiva nuorukainen, joka kokee murrosikänsä myrskyt kuuden päivän sodan roihutessa taka-alalla. Aaron pelkää aikuisten maailmaa, sen karvaisia kainaloita, seksiä ja monimutkaisuutta. Grossman kuvaa Aaronin tuskaista sisäistä monologia tajunnanvirtatekniikalla. Edellisen romaanin tavoin myös "Sydämen kielioppi" on vakuuttava ja psykologisesti realistinen kuvaus lapsen kehityksestä.


title: David Grossman

text: Grossmanin tuotantoon kuuluu myös Itamar-pojan seikkailuista kertova viehättävä kuvakirjasarja esikouluikäisille sekä pari lasten ja nuorten romaania, "The Zigzag Kid" ja "Someone to run with", joita myös aikuiset lukevat ja arvostavat. Ensin mainittu on satuaiheinen seikkailuromaani ja jälkimmäinen teini-ikäisten rakkaustarina, joka sijoittuu Jerusalemin katulasten maailmaan.


title: David Grossman

text: Grossmanin tuotannossa poliittiset kirjat vuorottelevat puhtaasti kaunokirjallisten teosten kanssa. Romaani "Be my knife" vuodelta 2002 on epäpoliittinen, kirjemuotoon rakennettu rakkauskertomus. Sen päähenkilö Yair Einhorn on ujo, neuroottinen kirjakauppias, joka yksinäisyydessään lähestyy kirjeitse kaunista tuntematonta naista. Romaanin modernistinen tyyli on saanut vaikutteita Joycelta ja Beckettiltä.


title: David Grossman

text: "Death as a way of life" ilmestyi 2003, ja se vuorostaan on kokoelma poliittisia artikkeleita kymmenen vuoden ajalta. Se alkaa optimistisesti Rabinin ja Arafatin Oslon rauhansopimuksen ajalta ja päättyy lähes epätoivoiseen selostukseen al-Aqsa Intifadan syistä. Poliittisesti liberaali Grossman on kirjallisen uransa alusta alkaen ollut rauhanaatteen kannattaja ja sen puolesta taistelija, kuten myös muut merkittävät israelilaiset kirjailijat, esimerkiksi Amos Oz ja A. B. Yehoshua.


title: David Grossman

text: Vuonna 2017 Grossman sai kansainvälisen Booker-palkinnon englanniksi käännetystä romaanistaan "A Horse Walks Into a Bar".


title: Empedokles

text: Empedokles (, n. 492–432 eaa.) oli antiikin kreikkalainen esisokraattinen filosofi. Hänet tunnetaan parhaiten kaikkeuden syntyä koskevasta teoriasta, joka perustuu neljään klassiseen alkuaineeseen. Monien muiden esisokraatikkojen tavoin myös Empedokleen kirjoituksia tunnetaan vain myöhempien ajattelijoiden teoksissa säilyneiden katkelmien välityksellä. Hänen kuolemansa on synnyttänyt erilaisia legendoja.


title: Empedokles

text: Empedokles oli kotoisin Akragasista, Sisiliasta. Hän oli ammatiltaan lääkäri, ja antoi enemmän vaikutteita lääketieteeseen kuin filosofiaan. Empedokles oli myös mystikko ja runoilija, ja muun muassa Aristoteles piti häntä retoriikan keksijänä. Kuuluisa sofisti Gorgias oli hänen oppilaansa ja sai todennäköisesti Empedokleelta ajatuksensa retoriikasta eräänlaisena magiana.


title: Empedokles

text: Luonteeltaan Empedokles oli jossain määrin ylimielinen. Hän pukeutui purppuraan ja väitti, että omistamansa tiedon hyveen vuoksi hänestä oli tullut jumalainen ja että hän kykeni tekemään ihmeitä. Hän suosi kuitenkin tasa-arvoa ja taisteli kreikkalaisen demokratian puolesta. Hän myös sanoi, että hänen opetustensa avulla myös muut voivat tulla jumalaisiksi. Hän esitti, että kaikki elävät olennot ovat samalla henkisellä tasolla. Näin hän oli selvästi saanut vaikutteita pythagoralaisista.


title: Empedokles

text: Tarinan mukaan Empedokles meni niin pitkälle, että hyppäsi Etnan kraatteriin todistaakseen olevansa jumala ja kuolematon. Hän ei selvinnyt hypystään hengissä. Joidenkin lähteiden mukaan hän olisi kuitenkin kuollut Kreikassa. Friedrich Hölderlin on kirjoittanut aiheesta näytelmän, "Empedokleen kuolema".


title: Empedokles

text: Empedoklesta pidetään viimeisenä runomuodossa kirjoittaneena kreikkalaisena filosofina. Perinteisen näkemyksen mukaan hän kirjoitti kaksi runoa, "Luonnosta" (, "Peri fyseōs") sekä "Puhdistusmenot" (, "Katharmoi"). Tämän nimiset teokset mainitsee muun muassa Diogenes Laertios. Teoksista on säilynyt katkelmia.


title: Empedokles

text: Näistä runoista ensin mainittu olisi käsitellyt ennen kaikkea maailman ja elävien olentojen luomista ja jälkimmäinen sielun kohtaloa ja ajatusta "metempsykhosiksesta". Nykyään pidetään kuitenkin mahdollisena, että Empedokles kirjoitti vain ensin mainitun teoksen, ja kaikki häneltä säilyneet katkelmat ovat peräisin tästä yhdestä teoksesta.


title: Empedokles

text: Empedokleen ihmiskäsitys oli tuon ajan filosofeille hyvin tyypillinen, ihminen mikrokosmoksena. Empedokleksen kosmos koostui neljästä alkuaineesta: tulesta, vedestä, ilmasta ja maasta. Näitä alkuaineita hän kutsui juuriksi.


title: Empedokles

text: Juurien lisäksi muuttuvaan kosmokseen antoivat vauhtia kaksi voimaa: rakkaus ("filia") ja riita ("neikos"). Kosmos oli Empedokleen mukaan jatkuvassa syklisessä muutoksessa. Rakkauden "valtakaudella" neljä juurta olivat sekoittuneet toisiinsa, ja riidan aikana juuret taas olivat erillään omissa oloissaan. Sielun Empedokles selitti olevan lähtöisin rakkaus-voimasta. Aristoteles mainitsee teorian muun muassa "Metafysiikassaan" (1000a25–1000b15). Hän kannatti ja kehitti teoriaa edelleen, ja se pysyi melko muuttumattomana renessanssiin saakka.


title: Empedokles

text: Empedokles esitti lajien synnystä näkemyksen, jota on usein pidetty darwinistisen luonnonvalinta-ajatuksen edeltäjänä: hän katsoi, että huonot ominaisuudet karsiutuvat pois olennoista ja hyvät jäävät jäljelle. Empedokleen ajattelu ei kuitenkaan sisältänyt ajatusta siitä, että lajit kehittyisivät edelleen toisiksi lajeiksi; hänen mukaansa lajien moninaisuus syntyi suoraan kaiken alussa, ja elinkelpoisimmat lajit vain selvisivät pitempään, mutta muuttumattomina. Suuri osa alussa syntyneistä olennoista oli hirviöitä, jotka myöhemmin tuhoutuivat. Aristoteles arvosteli tätä Empedokleen näkemystä "Fysiikassaan".


title: Empedokles

text: Empedokleen näkemykset muistuttivat suuresti Herakleitoksen ontologiaa. Hän ei kuitenkaan ollut näkemyksissään yhtä jyrkkä.


title: Äänikirja

text: Äänikirja on kuunneltavaksi tarkoitettu äänimuotoon tallennettu kirjallinen teos. Äänikirjassa voi olla joko ihmisen tai puhesyntetisaattorin puhuman tekstin lisäksi muita äänitehosteita. Toisin kuin kuunnelmassa, äänikirjassa tekstiä ei kuitenkaan ole dramatisoitu, toisin sanoen yksi tai useampi lukija lukee teoksen kaikkien henkilöiden repliikit, mukaan lukien tekstin, alkuperäisessä tai lyhennetyssä muodossaan.


title: Äänikirja

text: Äänikirjat syntyivät alun perin näkövammaisten tarpeisiin, mutta niiden rooli on sittemmin muuttunut myös suuren yleisön kiinnostuksen kasvaessa. Kaunokirjallisuuden ja tietokirjojen lisäksi merkittävä osa kaupallisesti saatavilla olevista äänikirjoista on lasten- ja nuortenkirjoja. Äänikirjojen osuus kirjojen myynnistä on koko ajan noussut. Tätä on edistänyt CD-soittimien yleistyminen ja ihmisten elämäntyylin muutos; kirjallisuuteen perehtyminen ei enää edellytä teoksen lukemista, vaan sen voi kuunnella vaikkapa työmatkallaan.


title: Äänikirja

text: Tavallisimmat äänikirjan tallennusmuodot ovat CD-levy, C-kasetti ja MP3-tiedosto. Äänen tallentaminen vie kuitenkin huomattavan paljon tilaa, mistä johtuen tavanomaisesta romaanista tehdyssä äänikirjassa on tyypillisesti 15–20 CD-levyä. Äänenlaatuvaatimuksia pienentämällä voidaan tavalliselle CD-levylle tallentaa MP3-muodossa pakattuna useita tunteja ääntä. Tällöin tosin kuuntelijallakin pitää olla käytössään MP3-toistolaite tai muu ääniformaattia tukeva laite kuten älypuhelin.


title: Äänikirja

text: Äänikirjoissa on ongelmana halutun kohdan löytäminen ja keskeytyneeseen kohtaan palaaminen. Äänikirjat jaetaankin usein useampaan tiedostoon (kappaleeseen) äänikirjassa siirtymisen helpottamiseksi. Kukin tiedosto saattaa olla esimerkiksi viiden minuutin pituinen, tai tiedostot voidaan jakaa aihekokonaisuuksiin vaikkapa kirjan lukujen perusteella. Varsinaisia kirjanmerkkejä tai edelliseen kuuntelukohtaan palaamista eivät kuunteluun käytettävät laitteet useinkaan tue. Näiden ongelmien ratkaisuksi on esimerkiksi näkövammaisten äänikirjatoiminnassa kehitetty DAISY-äänikirjamuotoa ja sitä tukevia laitteita. C-kasettikirjoissa on lisäksi saatettu käyttää otsikoiden kohdalla matalataajuussignaalia, joka kuuluu pikakelauksessa, mikä helpottaa hieman selaamista.


title: Intel Celeron

text: Intel Celeron on tuotemerkki, jolla Intel myy halvempaan hintaluokkaan sijoittuvia x86-yhteensopivia suorittimia. Celeron-mallisto täydentää kalliimpaa ja tehokkaampaa Pentium-mallistoa. Ensimmäiset Celeronit julkaistiin huhtikuussa 1998. Ne pohjautuivat Intel Pentium II:een. Myöhemmin on julkaistu myös Intel Pentium III- ja Intel Pentium 4 -pohjaisia Celeroneja.


title: Intel Celeron

text: Intel julkaisi Celeron-konseptin pian sen jälkeen, kun se alkoi menettää halpojen suorittimien markkinaosuutta Cyrix 6x86:lle ja AMD K6:lle, joiden kanssa Intelin Pentium MMX ei enää kyennyt kilpailemaan. Intelin olisi ollut helppo valmistaa nopeampia Pentium MMX:iä, mutta se päätti jättää Socket 7 -suoritinkannan ja siirtyä Pentium II:n käyttämään Slot 1 -kantaan.


title: Intel Celeron

text:
Ensimmäinen Celeron (koodinimi Covington) oli käytännössä 266 megahertsin kellotaajuudella toiminut Pentium II ilman L2-välimuistia.
L2-välimuistin täydellinen puuttuminen rampautti suorittimen suorituskykyä pahasti, ja usein se hävisi suorituskyvyssä jopa edellisen sukupolven Pentium MMX:lle.
Vaikka Celeronin myynti lähti hyvin käyntiin, huono suorituskyky antoi suorittimelle erittäin negatiivisen maineen. Tästä syystä myynti putosi pian pohjalukemiin.


title: Intel Celeron

text: Intel ei halunnut toistaa samaa virhettä kahdesti, joten Mendocinon suorituskyky oli hyvä. Monien analyytikkojen mukaan niiden suorituskyky oli jopa liian hyvä, joten Mendocino söi myös Pentium II:n myyntiä. Mendocinon suorituskyvyn salaisuus oli välimuisti. Se sisälsi 128 kilotavua L2-välimuistia samalla piirillä. Vaikka Mendocinossa oli verrattaen suuri määrä transistoreita (19 miljoonaa), oli suuri osa näistä välimuistin SRAM-transistoreita, jotka menevät pieneen tilaan eikä suoritin ollut kovin paljoa Covingtonia kalliimpi valmistaa. Pentium II:een verrattuna suoritin oli selvästi halvempi valmistaa, koska erillisiä välimuistipiirejä sekä näille menevää väylää ei tarvittu.


title: Intel Celeron

text: Välimuistista johtuen Mendocino oli lähes kaksi kertaa nopeampi kuin sen edeltäjä Covington samalla kellotaajuudella. Se oli ensimmäinen PC-suoritin, jossa L2-välimuisti oli samalla piirillä muun suorittimen kanssa, minkä ansiosta välimuisti pystyi toimimaan huomattavasti nopeammin kuin erillisillä piireillä olleet välimuistit. Tietokoneharrastajat huomasivatkin pian, että Mendocinoa oli mahdollista ylikellottaa runsaasti. Ylikellotettuna se pärjäsi nopeudessa nopeimmille myynnissä olleille x86-suorittimille.


title: Intel Celeron

text: Mendocinoa myytiin 300, 333, 366, 400, 433, 466, 500 ja 533 megahertsin malleina. Kaikki käyttivät 66 megahertsin suoritinväylää, joka alkoi olla nopeimmilla malleilla suorituskykyä rajoittava tekijä. Mendocinon mukana Intel uudisti myös suorittimen paketoinnin. Ensimmäiset mallit olivat saatavilla sekä Slot 1 että Socket 370 -kantoihin, mutta 466 megahertsin malleista lähtien vain Socket 370 -malli oli saatavilla. Mendocinosta oli tarjolla myös kannettaviin tietokoneisiin sopiva malli.


title: Intel Celeron

text: Seuraavan sukupolven Celeron oli koodinimeltään Coppermine-128 (jotkut harrastelijat kutsuivat nimellä "Celeron II"), joka julkaistiin maaliskuussa 2000. Se pohjautui Pentium III:n Coppermine-ytimeen ja sisälsi 128 kilotavua L2-välimuistia Mendocinon tapaan. Se erosi Pentium III:sta vain pienemmän välimuistinsa ja hitaamman väylänsä osalta. Väylä oli nopeudeltaan aluksi 66 megahertsiä.


title: Intel Celeron

text: Vaikka Coppermine-128:ssa oli uudistettu ydin Mendocinoon verrattuna, suorituskyvyssä ei ollut juurikaan eroa. Tämä johtui 66 megahertsin väylästä, joka oli hitaampi kuin yhdelläkään kilpailijalla. Tästä syystä Celeronin myyntimäärät olivat laskussa. Intel ei kuitenkaan siirtynyt 100 megahertsin väylään, koska ei halunnut Celeronin astuvan Pentium III:n varpaille.


title: Intel Celeron

text: Kaikki Coppermine-128:t valmistettiin Socket 370 -suoritinkantaan, kuten suurin osa Pentium III Coppermineistakin. Coppermine-128:a valmistettiin 533, 566, 600, 633, 667, 700, 733 ja 766 megahertsin malleina. Nopeimpien mallien suorituskyky oli lähes sama, sillä hidas väylä oli pullonkaula. Tämä ei kuitenkaan ollut ongelma Intelille, sillä Celeronin kilpailija oli siihen aikaan AMD K6-2, jonka suorituskyky ei riittänyt Celeronin haastamiseen. AMD julkaisi kuitenkin heinäkuussa 2000 AMD Athloniin pohjautuvan AMD Duronin, jossa oli suurempi välimuisti ja nopeampi väylä kuin Coppermine-128:ssa. Coppermine-128 ei pystynyt kilpailemaan lainkaan suorituskyvyssä Duronia vastaan.


title: Intel Celeron

text: 3. tammikuuta 2001 Intel siirtyi vihdoin 100 megahertsin väylään Celeronissa, jolloin sen suorituskyky parani melkoisesti, lähes Duronin tasolle. 100 megahertsin väylää käyttävät 800, 850, 900, 950, 1000 ja 1100 megahertsin mallit. Coppermine-128:a valmistettiin vuoteen 2002 asti sen pienen virrankulutuksen ansiosta.


title: Intel Celeron

text: Seuraava Celeron-malli pohjautui Tualatin-ytimeen. Se valmistettiin 0,13 mikrometrin prosessilla. Tualatin-Celeronille annettiin lempinimi "Tualeron". Niitä valmistettiin 1000, 1100, 1200, 1300 ja 1400 megahertsin malleina. Tualeron oli muuten lähes identtinen Tualatin-pohjaisen Pentium III:n kanssa, paitsi väylä oli 100 megahertsiä Pentium III:n 133 megahertsiin verrattuna. Tualeron ylikellottui hyvin. Se sisälsi 256 kilotavua välimuistia.


title: Intel Celeron

text: Vaikka Tualeronissa oli edistyksellinen tekniikka, sitä ei silti myyty erityisen paljon, koska Pentium 4 -pohjaiset Celeronit olivat jo markkinoilla. Koska Pentium 4 -pohjaisissa Celeroneissa oli korkeampi kellotaajuus kuin Tualeroneissa, ne menestyivät markkinoilla paremmin, vaikka niiden suorituskyky oli heikompi kuin Tualeronien.


title: Intel Celeron

text: Banias-ytimeen pohjautuvia Celeroneja myydään "Celeron M" -nimellä. Ne eroavat Pentium M:stä siten, että L2-välimuisti on 512 kilotavua Pentium M:n yhteen megatavuun verrattuna sekä siten, että Celeron M ei tue SpeedStep-teknologiaa, eli kellotaajuuden hidastamista silloin kun täyttä suorituskykyä ei tarvita. Tästä syystä Celeron M:n virrankulutus on paljon suurempi kuin Pentium M:ssä, vaikka suorituskyvyssä ne ovat melkein tasoissa.


title: Intel Celeron

text: Tämä Celeron M perustuu Dothan-ytimeen. Se valmistetaan 90 nanometrin prosessilla. Siinä on puolet vastaavan Pentium M:n välimuistista (eli 1024 kilotavua) eikä se tue SpeedStep-teknologiaa.


title: Intel Celeron

text: Shelton-ydin on Banias ilman L2-välimuistia ja SpeedStep-teknologiaa. Sitä käyttävät Celeronit on suunnattu Aasian ja Etelä-Amerikan markkinoille. Suoritin identifioi itsensä Celeron 1.0B:nä, joten sen erottaa aikaisemmista Coppermine-128- ja Tualeron-suorittimista.


title: Intel Celeron

text: Pentium 4:n Willamette-ytimeen perustuvat Celeronit tunnetaan usein nimellä "Celeron 4". Ne eroavat täysin aikaisemmista P6-pohjaisista Celeroneista. Niissä on 128 kilotavua L2-välimuistia sekä ylikellottuvat melko hyvin.


title: Intel Celeron

text: 128 kilotavun L2-välimuisti on P4-ytimelle kuitenkin onnettoman pieni ja suorituskyky näissä piireissä on jopa heikompi kuin paljon hitaammalla kellolla pyörineissä tualatin-pohjaisissa celeroneissa.


title: Intel Celeron

text: Tämä Celeron pohjautuu Northwood-ytimeen. Niissä on 128 kilotavua L2-välimuistia. Ne ovat hyvin samanlaisia kuin Willamette-pohjaiset Celeronit, ja myös nämä olivat suorituskyvyltään hyvin hitaita.


title: Intel Celeron

text: Celeron D -suoritin perustuu Prescott-ytimeen. Siinä on 256 kilotavua L2-välimuistia, se käyttää 533 megahertsin väylää ja tukee SSE3-käskykantaa. 256 kilotavun L2-välimuistin ansiosta prosessorin suorituskyky on huomattavasti edeltäjiään parempi, eikä häviä kovin pahasti oikealle Pentium 4:lle


title: Intel Celeron

text: Kun Intel uudisti suorittimiensa nimeämiskäytännön, Celeron D:tä alettiin myydä 300-sarjana, kun Pentiumia myydään 500-sarjana ja Pentium M:ää 700-sarjana. Celeron D:stä on julkaistu marraskuuhun 2005 mennessä 2,12, 2,26, 2,4, 2,53, 2,66, 2,8, 2,93, 3,06 ja 3,2 gigahertsin kellotaajuuksilla toimivat mallit.


title: Hiivat

text: Hiivat ovat yleisnimitys yksisoluisille sienille, jotka eivät muodosta rihmastoja tai itiöemiä. Nimitys viittaa nykyisin ulkomuotoon ja elintapaan, ei tiettyyn yksittäiseen taksoniin eli tieteellisesti luokiteltuun eliöryhmään. Elintavoiltaan hiivamaisia sieniä esiintyy nimittäin useissa itsenäisissä sienikunnan kehityslinjoissa.


title: Hiivat

text: Aitohiivoiksi kutsutaan nykyisin "Ascomycota"-kaaren "Saccharomycetales"-lahkon lajeja. Muutamaa lajia käytetään leivän kohottamiseen ja alkoholijuomien käymisprosessiin. Jotkin tämän ryhmän hiivat, kuten "Candida albicans", voivat aiheuttaa ihmiselle tulehduksen. Aitohiivalajeja on kuvattu yli tuhat. Yleisimmin käytetty hiiva on leivinhiiva ("Saccharomyces cerevisiae"), jota alettiin käyttää viinin, leivän ja oluen valmistuksessa jo tuhansia vuosia sitten.


title: Hiivat

text: Tieteellisesti katsoen erityisen mielenkiintoinen laji on halkihiiva ("Schizosaccharomyces pombe"), jonka lisääntymistä ja genetiikkaa on tutkittu runsaasti etenkin DNA-tutkimusten myötä.


title: Hiivat

text: Myös kantasieniin kuluu taudinaiheuttajahiivoja. Esimerkiksi savipuoli-ihottumaa aiheuttaa Malassezia furfur -niminen hiiva.


title: Hiivat

text: Kombutsa-juoma, valmistetaan laktobasillien ja hiivasienten muodostaman kompleksin viljelmällä.


title: IP-luokitus

text: IP-luokitusjärjestelmä on Euroopassa käytössä oleva järjestelmä sähkölaitteiden ja laitekoteloiden tiiviyden määrittämiseksi. Luokitus kertoo laitteen suojauksen ulkoisia uhkia, kuten pölyä ja vettä vastaan. Luokituksen sisältö on esitetty standardissa SFS-EN 60529 (IEC 60529). Erilaisista asennustilamääräyksistä kertoo artikkeli sähkökomponenttien IP-luokitusvaatimukset.


title: IP-luokitus

text: Merkintä koostuu tekstistä IP (lyhennys sanoista , suom. ’kansainvälinen suojaus’), kahdesta numerosta ja lisäkirjainmerkinnöistä. Ensimmäinen numero kertoo laitteen suojauksen vieraita esineitä ja pölyä vastaan, toinen numero kertoo laitteen suojauksen vettä ja kosteutta vastaan. Suojaustaso voidaan testata vakioiduilla testijärjestelyillä.


title: IP-luokitus

text: Asennusmääräyksissä tai asiakkaan asettamissa laitevaatimuksissa voidaan käyttää numeron tilalla kirjainta X, jolloin asennuspaikka ei aseta kyseiselle ominaisuudelle erityisiä vaatimuksia. Esimerkiksi kuivissa sisätiloissa riittää IP2X, jolloin ainoa asetettu vaatimus on kosketussuoja 12,5 mm tai suurempia esineitä vastaan.


title: IP-luokitus

text: Aiemmin oli käytössä myös kolmas numero, joka ilmaisi laitekotelon mekaanista kestävyyttä. Nykyisin kotelon mekaaninen iskunkesto ilmoitetaan erikseen IK-luokkana standardin IEC 62262 mukaisesti.


title: Juan Carlos I

text: Juan Carlos I (koko nimeltään Juan Carlos Alfonso Víctor María de Borbón y Borbón-Dos Sicilias, s. 5. tammikuuta 1938 Rooma, Italia) on Espanjan entinen kuningas. Hänen isoisänsä Alfonso XIII oli Espanjan kuningas ennen vuonna 1931 syntynyttä toista tasavaltaa. Tasavalta koki loppunsa Espanjan sisällissodan myötä ja sitä seurasi Francisco Francon diktatuuri, joka jatkui Francon kuolemaan 20. marraskuuta 1975 asti. Juan Carlos kruunattiin Espanjan kuninkaaksi 22. marraskuuta 1975, minkä myötä Espanjasta tuli jälleen perustuslaillinen monarkia. Juan Carlos kuuluu Bourbon-sukuun.


title: Juan Carlos I

text: Vuoden 2014 kesäkuussa Juan Carlos ilmoitti aikovansa luopua kruunusta poikansa Felipen hyväksi. Kruunusta luopuminen edellytti maan perustuslain muuttamista ja vallanvaihdos toteutui vuorokauden päättyessä 18. kesäkuuta 2014.


title: Juan Carlos I

text: Juan Carlos syntyi Roomassa, jossa hänen vanhempansa, Juan de Borbón ja María de las Mercedes, elivät maanpaossa. Hänen isänsä oli Espanjan edellisen kuninkaan, vuonna 1931 vallasta luopuneen Alfonso XIII:n poika ja hänen äitinsä oli Molempain Sisiliain kuningas Ferdinand II:n lapsenlapsi. Hänellä on kolme sisarusta, prinsessat Pilar ja Margarita ja edesmennyt prinssi Alfonso. Vuonna 1948 hän muutti Espanjaan, koska Francon vaatimuksena monarkian palauttamiselle oli, että Juan Carlos suorittaisi opintonsa hänen tarkkailunsa alaisena. Hän aloitti opintonsa San Sebastiánissa ja päätti ne vuonna 1954 Madridin San Isidro -instituutissa. Tämän jälkeen hän liittyi maavoimiin, ja suoritti upseerikoulutuksen Zaragozassa vuosina 1955–1957.


title: Juan Carlos I

text: Vuonna 1956 Juan Carlosin nuorempi veli, prinssi Alfonso, kuoli ampumavälikohtauksen seurauksena perheen asunnolla Estorilissa, Portugalissa. Virallinen selitys oli asetta puhdistaessa tapahtunut tapaturma, mutta on epäselvää laukaisiko aseen Alfonso vai Juan Carlos.


title: Juan Carlos I

text: Vuosina 1957–1958 Juan Carlos opiskeli Pontevedran merisotakoulussa ja vuosina 1958–1959 San Javierin ilmasotakoulussa. Vuonna 1961 hän valmistui Complutensen yliopistosta. Hän muutti asumaan La Zarzuelan palatsiin ja ryhtyi hoitamaan virallisia tehtäviä.


title: Juan Carlos I

text: Nimittämällä Juan Carlosin seuraajakseen vuonna 1969 Franco jätti huomioimatta tämän isän Juan de Borbónin perimisoikeuden. Franco leikki pitkään ajatuksella luovuttaa valtaistuin Juan Carlosin serkulle, Alfonso de Borbón Dampierrelle. Francon ollessa kykenemätön hoitamaan tehtäviään vuosina 1974 ja 1975 Juan Carlos toimi virkaatekevänä valtionpäämiehenä. Lähellä kuolemaansa, 30. lokakuuta 1975, Franco siirsi tehtävänsä lopullisesti Juan Carlosille. 22. marraskuuta Espanjan parlamentti nimitti Juan Carlosin Espanjan kuninkaaksi.


title: Juan Carlos I

text: Francon kuoleman jälkeen Juan Carlos suoritti nopeaan tahtiin useita demokraattisia uudistuksia. Tämä närkästytti joitain konservatiivisia tahoja, etenkin asevoimissa, jotka odottivat hänen jatkavan Francon autoritaarisella linjalla. Hän nimitti Adolfo Suárezin pääministeriksi ("Presidente del Gobierno"). 15. heinäkuuta 1977 järjestettiin ensimmäiset Francon ajan jälkeiset demokraattiset vaalit. Vuonna 1978 julistettiin uusi perustuslaki, joka tunnustaa Juan Carlosin kruunun lailliseksi perijäksi ja kuninkaaksi. Vallankaappausyritys 23. helmikuuta 1981, jossa uutta hallitusmuotoa vastustaneet aseistetut Guardia Civilin sotilaat Antonio Tejeron johdolla ottivat haltuunsa parlamenttirakennuksen, päättyi Juan Carlosin esiinnyttyä ennennäkemättömällä tavalla kansallisessa televisiolähetyksessä vaatien varauksetonta tukea laillisilla ja demokraattisilla vaaleilla valitulle hallitukselle. Jos tietyt tahot, varsinkin demokraattien ja vasemmistolaisten parissa, olivat tähän asti olleet epäileväisiä monarkian suhteen, kääntyivät he tapauksen johdosta sen kannattajiksi.


title: Juan Carlos I

text: Vuonna 1977 Juan Carlosin isä Juan de Borbón luopui virallisesti vaatimuksestaan kruunuun. Juan Carlos kiitti vahvistamalla hänelle Barcelonan kreivin tittelin, jota hän oli 'epävirallisesti' käyttänyt ollessaan maanpaossa.


title: Juan Carlos I

text: Kuninkaalla on nykypäivänä vain vähän todellista vaikutusvaltaa Espanjan politiikassa, mutta häntä pidetään merkittävänä maan yhtenäisyyden symbolina. Perustuslain mukaan kuningas on koskematon syytteille hänen virallisiin tehtäviinsä liittyvissä asioissa. Juan Carlos piti vuosittain puheen kansalle jouluaattona. Hän oli Espanjan asevoimien ylipäällikkö, ja hänen syntymäpäivänsä on ollut sotilaallinen juhlapäivä.


title: Juan Carlos I

text: Hänen kuninkaallinen korkeutensa Espanjan prinssi Juan Carlos ja Hänen kuninkaallinen korkeutensa Espanjan prinsessa Sofia vierailivat Suomessa 3.–6. kesäkuuta 1975.


title: Juan Carlos I

text: Vuonna 1987 hänestä tuli ensimmäinen Espanjan kuningas, joka on vieraillut Espanjan entisessä siirtomaassa Puerto Ricossa.


title: Juan Carlos I

text: Juan Carlos solmi avioliiton Kreikan prinsessa Sofían kanssa Ateenassa 14. toukokuuta 1962. Heillä on kaksi tytärtä, prinsessat Elena (1963) ja Cristina (1965), sekä nuorempi poika, kuningas Felipe VI (1968).


title: Juan Carlos I

text: Juan Carlos puhuu espanjan lisäksi viittä kieltä: englantia, ranskaa, italiaa, portugalia ja katalaania. Vuonna 1972 hän otti osaa Münchenin kesäolympialaisten Louhi-luokan kilpailuun purjehduksessa, mutta ei yltänyt mitaleille. Juan Carlos on myös radioamatööri, hänen henkilökohtainen asematunnuksensa on EA0JC.


title: Samuli Torssonen

text: Samuli Torssonen (s. 12. marraskuuta 1978) on tamperelainen Star Wreck -scifiamatöörielokuvasarjan luoja, tuottaja ja ideoija, sekä tuotantoyhtiö Energian perustajajäsen. Lisäksi hän hoitaa elokuvan leikkauksen ja erikoistehosteet. Ensimmäisen Star Wreckinsä Torssonen teki vuonna 1992 ja sittemmin niitä on julkaistu 7 kappaletta. Torssonen myös tuotti vuonna 2012 julkaistun "Iron Sky" -elokuvan. Hän toimi efektisuunnittelijana vuoden 2017 "Tuntematon sotilas" -elokuvassa.


title: Satyros

text: Satyros (, 200-luku eaa.) oli antiikin kreikkalainen peripateettiseen koulukuntaan kuulunut filosofi. Hänet tunnetaan parhaiten ateenalaisen näytelmäkirjailijan Euripideen elämäkerrasta. Teoksesta tunnetaan lähes täydellinen versio, joka löytyi Oksyrhynkhoksesta Egyptistä. Satyros kirjoitti myös Filippos II Makedonialaisen elämäkerran, josta on säilynyt osia.


title: Domenico Cimarosa

text: Domenico Cimarosa (17. joulukuuta 1749 Aversa – 11. tammikuuta 1801 Venetsia) oli italialainen säveltäjä, joka saavutti elinaikanaan suuren maineen koomisilla oopperoillaan.


title: Domenico Cimarosa

text: Cimarosa syntyi köyhään perheeseen Aversan pikkukaupungissa, lähellä Napolia. Hänen musiikillinen lahjakkuutensa huomattiin varhain, ja hän pääsi opiskelemaan Santa Maria di Loreton konservatorioon, jossa häntä opetti mm. arvostettu oopperasäveltäjä Niccolò Piccinni.


title: Domenico Cimarosa

text: Cimarosan ura oopperasäveltäjänä alkoi vuonna 1772, kun hänen koominen oopperansa "Le Stravaganze del Conte" esitettiin Napolissa. Seuraavat kymmenen vuotta hän sävelsi ahkerasti lisää oopperoita, asuen Napolissa, Roomassa ja Firenzessä. Vähitellen hänen maineensa kasvoi niin suureksi, että Venäjän keisarinna Katariina II kutsui hänet vuonna 1787 Pietariin ja nimitti hänet hovisäveltäjäkseen. Cimarosa ei viihtynyt pohjoisen kylmässä ilmastossa, mutta sinnitteli silti Pietarissa neljän vuoden ajan, vuoteen 1791 asti.


title: Domenico Cimarosa

text: Pietarin jälkeen Cimarosa asettui Wieniin, jossa hän sai arvokkaan nimityksen keisarilliseksi kapellimestariksi. Vuonna 1792 hän saavutti Wienissä suurimman menestyksensä koomisella oopperallaan "Il matrimonio segreto" (suomeksi "Salainen avioliitto"). Itävallan keisari Leopold II viihtyi tuon oopperan ensi-illassa jopa niin hyvin, että hän vaati välittömästi uusintaesitystä. (Tämä on ehkä ainoa kerta oopperan historiassa, kun ooppera on esitetty kahdesti ensi-iltapäivänään.) Keisari kuoli kolme viikkoa ensi-illan jälkeen, ja Cimarosa menetti näin tärkeimmän tukijansa Wienissä. Niinpä hän päätti palata takaisin synnyinseudulleen Napoliin, jossa hänelle oli tarjolla virka Napolin kuninkaan hoviurkurina.


title: Domenico Cimarosa

text: Elämänsä kenties suurimman virhearvion Cimarosa teki vuonna 1799, kun hän lähti mukaan politiikkaan, tukien ranskalaisten miehittäjien perustamaa Napolin tasavaltaa. Kun ranskalaiset poistuivat ja vanhat vallanpitäjät palasivat, tuomittiin Cimarosa kuolemaan. Tuomio muutettiin kuitenkin maastakarkotukseksi, lähinnä siitä syystä, että valtaapitävän yläluokan keskuudessa oli yhä paljon Cimarosan musiikin ystäviä.


title: Domenico Cimarosa

text: Elämänsä kaksi viimeistä vuotta Cimarosa asui Venetsiassa, jatkaen oopperoiden säveltämistä kuolemaansa asti. Hänen viimeinen oopperansa "Artemisia" jäi kesken.


title: Domenico Cimarosa

text: Cimarosa sävelsi koomisten oopperoiden () lisäksi myös vakavia oopperoita (), kirkkomusiikkia ja orkesterimusiikkia. Hänen musiikkinsa on melodista, viehättävää ja välitöntä. "Il matrimonio segretoa" pidetään yhä koomisen oopperan helmenä.


title: Eudemos Rhodoslainen

text: Eudemos Rhodoslainen (, 350–290 eaa.) oli antiikin kreikkalainen peripateettiseen koulukuntaan kuulunut filosofi. Hän oli Aristoteleen oppilas ja Theofrastoksen ystävä. Hän olisi halunnut "Lykeionin" peripateettisen koulun johtoon Aristoteleen jälkeen, mutta tehtävään valittiin Theofrastos.


title: Eudemos Rhodoslainen

text: Eudemos täydensi yhdessä Theofrastoksen kanssa Aristoteleen filosofiaa entistä systemaattisemmaksi järjestelmäksi. Hänen teoksistaan, kuten "Fysiikasta" ja "Analytiikasta", säilyneet katkelmat osoittavat, että teosten sisältö on ollut rinnakkaista Aristoteleen tuotannon kanssa. Eudemos myös tarkasti ja korjasi Aristoteleen "Eudemoksen etiikan", joka on tämän vuoksi nimetty hänen mukaansa.


title: Juoksupyörä

text: Juoksupyörä voi tarkoittaa seuraavia asioita:


title: Toimialue (Windows)

text: Toimialue on joukko Microsoft Windows -käyttöjärjestelmän sisältäviä tietokoneita, joita voidaan hallita keskitetysti yhdeltä tai useammalta Windows-palvelimelta. Toimialueen järjestelmänvalvojalla on täydellinen hallintamahdollisuus toimialueen koneisiin. Toimialueita käyttävät yritykset, jotka haluavat keskittää Windows-tietokoneidensa hallinnan. Jokaisella toimialueen tietokoneita käyttävällä on oma käyttäjätili. Tämä tili antaa heille yleensä mahdollisuuden kirjautua sisään ja käyttää mitä tahansa toimialueen tietokonetta, vaikka tilin pääsyoikeus saattaa olla rajattu vain joihinkin tietokoneisiin ja verkkoresursseihin. Yksi toimialueen vahvuuksista on mahdollisuus asettaa kaikkia toimialueen tietokoneita koskevia oikeuksia ja rajoituksia käyttäjille.


title: Haaga

text: Haaga () on Länsi-Helsingissä sijaitseva Helsingin 29. kaupunginosa, joka muodostaa myös oman peruspiirinsä. Haaga jakautuu edelleen neljään osa-alueeseen, jotka ovat Etelä-Haaga, Pohjois-Haaga, Kivihaka ja Lassila. Lisäksi pohjoisin osa Pikku Huopalahdesta kuuluu Haagan kaupunginosaan, mutta vuodesta 2013 lähtien ei enää Haagan peruspiiriin. Yhteensä alueella on asukkaita noin 26 000 ja työpaikkoja 10 200.


title: Haaga

text: Haagan ollessa itsenäinen kunta vuosina 1923–1945 sen nimenä oli Haagan kauppala. Se liitettiin Helsingin kaupunkiin vuonna 1946 suuressa alueliitoksessa. Haga-nimen esikuvana ovat todennäköisesti olleet Hagan linna ja puisto Tukholman liepeillä ja se tuli alueen nimenä käyttöön huvilayhdyskunnan syntyessä; suomenkielinen muoto on ollut käytössä 1910-luvulta lähtien.


title: Haaga

text: Haaga jakaantuu kahteen hyvin erilaiseen osaan. Puistomaista Etelä-Haagaa luonnehtivat pienkerrostalot ja rivitalot ja jossain määrin sokkeloinen asemakaava. Etelä-Haaga sai alkunsa 1900-luvun ensimmäisellä puoliskolla Huopalahden rautatieaseman ympäristöön syntyneenä huvilakaupunginosana (1900–1922) ja kehittyi myöhemmin Haagan kauppalaksi (1923–1945). Alueella on yhä jonkin verran Haagan kauppalan aikaista rakennuskantaa, mm. Huopalahden kirkko, Steniuksentien koulurakennus sekä muutamia huviloita ja Haagan sankarihautausmaa.


title: Haaga

text: Pohjois-Haaga syntyi Haagan rakentamisen kolmannessa vaiheessa (1947–). Se on Helsingin ensimmäisiä lähiöitä, ja sen rakentaminen alkoi heti toisen maailmansodan ja Helsingin suuren alueliitoksen jälkeen. Pohjois-Haagassa on runsaasti 4–12-kerroksisia 1950–1960-luvuilla rakennettuja kerrostaloja, ja muun muassa Ida Aalbergin tien opiskelija-asunnot kuuluvat Helsingin korkeimpiin asuintaloihin.


title: Haaga

text: 1970–1980-luvun taitteessa rakennettiin Pohjois-Haagan kupeeseen keskukseltaan tiivis Lassilan alue Vantaankosken radan varteen. Lassilassa on sekä kerrostaloja että matalampaa rivitalo- ja pienkerrostaloasutusta.


title: Haaga

text: Haagassa sijaitsevat Huopalahden ja Pohjois-Haagan rautatieasemat. Kaupunginosassa toimii jalkapalloseura Pohjois-Haagan Urheilijat (FC POHU).


title: Haaga

text: Huopalahden seurakunnan ja Hakavuoren seurakunnan yhdistyttyä 1.1.2011, Etelä-Haagan ja Kivihaan sekä Pohjois-Haagan ja Lassilan alueet muodostavat nykyisin Haagan seurakunnan.


title: Haaga

text: Haagassa sijaitsee Haagan kuntoutuskoti, joka on tarkoitettu mielenterveyskuntoutujille.


title: Pierre Mendès France

text: Pierre Mendès France (10. tammikuuta 1907 – 18. lokakuuta 1982) oli ranskalainen poliitikko, joka toimi Ranskan pääministerinä vuosina 1954–1955.


title: Pierre Mendès France

text: Pierre Mendès France syntyi portugalilais-sefardijuutalaisperheeseen. Hän opiskeli Pariisin yliopistossa, josta hän valmistui lakitieteen tohtoriksi ja hänestä tuli Pariisin asianajajakunnan nuorin jäsen vuonna 1928. Vuonna 1924 hän liittyi radikaalipuolueeseen ("Parti Radical"), joka edusti Ranskan keskiluokkaista keskustavasemmistoa. Vuonna 1932 Mendès France valittiin kansallisen parlamentin jäseneksi ja vuonna 1936 Leon Blumin johtamaan kansanrintamahallitukseen ("Front Populaire"). Toisen maailmansodan aikana hän liittyi Ranskan ilmavoimiin. Hän oli vangittuna Vichyn hallituksen aikana. Vuonna 1942 hän pakeni Englantiin ja liittyi de Gaullen Vapaan Ranskan joukkoihin.


title: Pierre Mendès France

text: De Gaulle valitsi Mendés Francen finanssikomissionääriksi Algeriaan. Hän johti ranskalaista valtuuskuntaa Bretton Woodsin konferenssissa 1944. De Gaullen palatessa Pariisiin syyskuussa 1944 Mendès France valittiin kansantalousministeriksi. Hän oli pian vaikeuksissa finanssiministeri René Plevenin kanssa. Mendès France suositteli valtion säätelyä tuotannossa ja tavaroiden hinnoissa pitääkseen inflaation kurissa, kun taas Pleven suosi vapaiden markkinoiden politiikkaa. De Gaulle puolusti Pleveniä ja Mendès France erosi de Gaullen epäillessä hänen kyvykkyyttään. Hänet valittiin kuitenkin Kansainvälisen jälleenrakennus- ja kehityspankin johtajaksi.


title: Pierre Mendès France

text: Mendès France valittiin uudelleen Ranskan parlamenttiin. Hän yritti muodostaa hallitusta vuonna 1953, mutta ei saanut tarpeeksi kannatusta. Ranska oli vaikeuksissa entisten siirtomaidensa kanssa Indokiinassa ja Pohjois-Afrikassa. Mendès France oli kolonialismin purkamisen kannattaja. Indokiinan sodassa ranskalaiset joukot hävisivät Điện Biên Phủn taistelun kommunistiselle vapautusliike Việt Minhille. Joseph Lanierin hallituksen erottua Mendès France valittiin pääministeriksi kesäkuussa 1954. Nuori François Mitterrand, Ranskan tuleva presidentti, toimi hänen hallituksena sisäministerinä.


title: Pierre Mendès France

text: Mendès France neuvotteli välittömästi aselevosta Việt Minhin johtajan Ho Tši Minhin kanssa. Ei ollut muuta mahdollisuutta kuin Ranskan täydellinen vetäytyminen Indokiinasta. Parlamentti hyväksyi vetäytymisen 471 äänellä 14 vastaan. Radikaalit nationalistiryhmät ja katoliset vastustivat vetäytymistä. Seuraavaksi Mendès France suuntasi Pohjois-Afrikkaan. Hän neuvotteli sopimuksen Tunisian nationalistijohtajan Habib Bourguibain kanssa Tunisian itsenäistymisestä ja aloitti keskustelut nationalistijohtajien kanssa Marokossa Ranskan vetäytymisestä. Hän myös suosi keskusteluja nationalistien kanssa Algeriassa. Miljoonat siirtomaissa asuneet ranskalaiset kuitenkin vastustivat Ranskan vetäytymistä, joten tilanteeseen ei saatu helppoa ratkaisua.


title: Pierre Mendès France

text: Helmikuussa 1955 Mendès Francen hallituksen kaatoi liitto, johon kuului siirtolaisia, kommunisteja ja muita. Mendès France toivoi, että radikaalipuolueesta voisi tulla Ranskan politiikan johtava uudistuspuolue. Hän osallistui Euroopan integraatioon ja auttoi Euroopan yhteisön syntymistä sekä ehdotti laajoja taloudellisia uudistuksia. Hän myös suosi puolustusyhteistyötä muiden Euroopan maiden kanssa, mutta kansalliskokous rajoitti Euroopan puolustusyhteistyötä, koska Länsi-Saksan osallistumista vastustettiin.


title: Pierre Mendès France

text: Mendès France luopui radikaalipuolueen puheenjohtajuudesta vuonna 1957, mikä johtui Algerian sotaa koskevista erimielisyyksistä puolueen konservatiivisiiven johtajan Edgar Fauren kanssa. Hän vastusti muiden vasemmistopoliitikkojen tapaan de Gaullen nousua valtaan toukokuussa 1958 ja johti Yhdistyneitä demokraattisia voimia, anti-gaullistista ryhmää. Hän menetti parlamenttipaikkansa marraskuun 1958 vaaleissa. Vuonna 1959 hänet erotettiin radikaalipuolueesta puolueen enemmistön hyväksyessä de Gaullen. Hän liittyi yhdistyneeseen sosialistipuolueeseen (PSO), joka oli pieni vasemmistopuolue. Vuonna 1967 hän palasi parlamenttiin PSO:n jäsenenä, mutta menetti vuonna 1968 parlamenttipaikkansa gaullistien suuren vaalivoiton vuoksi. François Mitterrandin muodostaessa uuden sosialistipuolueen (PS) vuonna 1969 Mendès France kannatti häntä, mutta ei enää yrittänyt toista kertaa paluuta politiikkaan.


title: Etelä-Haaga

text: Etelä-Haaga () on Haagan kaupunginosaan ja peruspiiriin kuuluva osa-alue Länsi-Helsingissä.


title: Etelä-Haaga

text: Etelä-Haaga oli ennen Huopalahden kunnan keskus. Suuri osa nykyisestä asemakaavasta on Haagan huvilakaupungin ajan perua ja perustuu alkujaan Eliel Saarisen vuonna 1915 laatimaan Munkkiniemi–Haaga-suunnitelmaan, josta kuitenkin Haagan alueella toteutettiin vain pieni osa. Vuonna 1923 Haagasta tuli Haagan kauppala, joka liitettiin Helsinkiin 1946. Kaupunginosaan laadittiin tämän jälkeen uusi asemakaava, jonka sisäministeriö vahvisti vuonna 1952. 1950-luvulla alkanut kerrostalorakentaminen ei muuttanut alueen ilmettä lähiömäiseksi, sillä talot rakennettiin vanhoille huvilatonteille.


title: Etelä-Haaga

text: Kaupunginosassa on noin 12 000 asukasta, joista noin 1 100 eli 9,2 prosenttia puhuu äidinkielenään ruotsia (koko Helsingissä noin 6 prosenttia). Etelä-Haagassa on Haagan peruskoulu, ruotsinkielinen ala-aste Haga Lågstadieskola sekä lukiot Gymnasiet Lärkan, Helsingin Suomalainen Yhteiskoulu (SYK, vuodesta 1972, luokat 3–9 ja lukio) ja Metropolia Ammattikorkeakoulun Sosiaali- ja terveysalan toimipiste. Tämän lisäksi Etelä-Haagassa sijaitsee HAAGA-HELIA ammattikorkeakoulun Haagan toimipiste, jonka opetus keskittyy hotelli-, ravintola- ja matkailualaan. Nyttemmin lakkautettu Länsi-Helsingin lukio sijaitsi myös alueella. Etelä-Haagassa toimii myös Suomen Kosmetologien Yhdistyksen Opisto.


title: Etelä-Haaga

text: Etelä-Haagassa sijaitsee Huopalahden rautatieasema, joka on yksi lähijunaliikenteen asemista. Kaupunginosassa on myös Huopalahden kirkko. Kirkkorakennus oli ennen kansakoulu ja sitä kutsuttiin myös Suomalaisuuden pirtiksi.


title: Etelä-Haaga

text: Etelä-Haagan läntisin osa on niin sanottu "Haagan Kultareuna". Siellä on lähinnä vakuutusyhtiö Pohjolan 1960-luvulla työntekijöilleen rakennuttamia punatiilisiä kerrostaloja, joiden verhoiluun on käytetty myös maalaamatonta kuparilevyä. Kultareunan rakennuskannan suojeleminen oli vireillä vuonna 2011.


title: Etelä-Haaga

text: Aikaisemmin luettiin Etelä-Haagaan kuuluvaksi myös Pikku Huopalahden luoteisosa, jossa useimmat rakennukset ovat peräisin 1990-luvulta. Vuoden 2013 alussa Pikku Huopalahti kuitenkin erotettiin omaksi osa-alueekseen, johon kuuluu myös Ruskeasuon ja Meilahden alueita.


title: Etelä-Haaga

text: Etelä-Haagan pohjoisreunalla on aiemmin yliopistollisena koealueena toiminut "Alppiruusupuisto", jossa useat sadat alppiruusut kukkivat tyypillisesti kesäkuussa. Mäellä Sankaritien varrella sijaitsee Haagan kauppalan sankarihautausmaa.


title: Etelä-Haaga

text: Vanha Turun maantie ja Vanha Viertotie ovat osia vanhasta, Helsingistä Turkuun johtaneesta maantiestä. Nykyinen Kauppalantie oli aikanaan Haagan kauppalan pääkatu. Steniuksentie on Haagan huvilayhdyskunnan perustajiin kuuluneen M. G. Steniuksen nimikkokatu. Isonnevantien, Kylännevantien ja Laajasuontien nimien pohjana on kaupunginosan aikoinaan soinen maasto ja vanha maastonimi Degermossen. Artturi Kanniston tie on nimetty kadun varrella asuneen, Haagan kauppalan kunnalliselämään osallistuneen professori Artturi Kanniston ja Robert Hermansonin tie samoin Haagan kauppalassa asuneen oikeustieteilijän, professori Robert Hermansonin mukaan. Riistavuoren puiston ja Riistavuorenkujan nimet on johdettu maastonimestä Djurberget. Palokaivonaukion nimi juontuu sillä aikanaan sijainneesta palokaivosta. Korppaantie ja Ristolantie on nimetty vanhojen Korpas- ja Kristers-nimisten talojen mukaan.


title: Ruuvi

text: Ruuvi on yksinkertainen mekaaninen laite, jonka avulla kiertyvä liike muunnetaan eteneväksi liikkeeksi. Ruuveja – tai yleisemmin kierteitä – käytetään erilaisiin tarkoitukseen: kiinnittämiseen, kappaleiden liikuttamiseen tai säätämiseen. Ruuveiksi sanotaan myös kierteen muotoon valmistettuja kuljetinrakenteita. On olemassa esimerkiksi viljan siirtoon tarkoitettu ruuvikuljetin, rehuelevaattori. Myös puun halkaisuun voidaan käyttää erityistä halkaisuruuvia.


title: Ruuvi

text: Antiikin aikana käytettiin Arkhimedeen ruuvia veden nostamiseen. Täyttä varmuutta ei ole siitä, keksikö sen Arkhimedes. Diodoroksen mukaan Arkhimedes keksi vesiruuvin asuessaan nuorena miehenä Aleksandriassa. Vesiruuvi levisi Egyptistä koko välimeren alueelle. Vitruvius mainitsee kirjoissaan ruuvipuristimen keksijäksi Heronin (10-70). Heron itse kuvaa omassa Mekhaniká teoksessaan niin ruuvipuristinta kuin kierukkavaihdetta. Ruuvipuristinta varten Heron kehitti menetelmän valmistaa mutteri. Jos ruuville halutaan nimetä isä, niin tämä kunnia kuuluu ehkä eniten Heronille.


title: Ruuvi

text: Ensimmäinen kuva kiinnitykseen käytetystä ruuvista löytyy keskiaikaisesta saksalaisesta julkaisusta, Wolfeggin linnan talokirja noin vuosilta 1475-1490, jossa esitetään myös ruuvisorvi. Kiinnitykseen käytetyn ruuvin todennäköisin ensimmäinen käyttökohde oli hakapyssyn lunttulukko kiinnitys pyssyn puiseen tukkeen. Toinen 1500-luvulla tunnettu käyttökohde ruuveille oli haarniskat. Laajemmin metalliruuveja alettiin käyttää naulojen rinnalla 1500-luvulla. Saksalainen vuori-insinööri Georgius Agricola (1494–1555) kertoo 1556 julkaistussa teoksessan "De re metallica", miten metalliruuveilla saadaan nahka lujasti kiinni palkeiden puukehikkoon. Ruuvimeisseli keksittiin kuitenkin vasta 1780, kun ruuvien teollinen valmistus oli alkanut 1770-luvulla. Sahaamalla tehty ura oli pitkään suositumpi kantamuoto, joskin nelikulmainen kolo oli ollut käytössän, mutta sen valmistus oli ongelma, sillä stanssaamisessa ruuvi hajosi helposti.


title: Ruuvi

text: Whitworth-kierre on eräs vanhimmista yhtenäisistä ruuvikierrejärjestelmistä. Sen suunnitteli vuonna 1841 Joseph Whitworth ja vuonna 1884 se otettiin käyttöön British Association for the Advanve of Science (BA)- järjestön teknisissä mittalaitteissa pienille ruuveille ja sai siten virallista asemaa.


title: Ruuvi

text: Peter Robertson patentoi 1907 kylmäkarkaisulla tehdyn kestävän kolokantaruuvin. Hän halusi valmistaa ruuvinsa itse, joten sopimus Henry Fordin kanssa meni oregonilaiselle kulkukauppiaalle Henry F. Phillipsille, joka oli kehittänyt ristipääruuvin. Phillips salli muiden valmistaa ruuviaan lisenssillä. Autoteollisuudelle oli hyvä, että meisseli nousee ristipään kaltevista urista ylös, koska koneruuvitaltoissa ei ollut vääntövoiman rajoitinta. Seuraava kantamalli oli Torx, jonka Camcar-nimisen yrityksen tutkimusryhmä kehitti 1965 ja patentoi 1971. Pozidriv-ruuvi on Phillips-ruuvin kehittyneempi versio, mutta lipsuminen on yhä sen ominaisuus.


title: Ruuvi

text: Teknisenä toteutuksena ruuvi on kierteinen tanko, jossa on usein kanta ja puuruuveissa myös terävä kärki. Myös itseporautuvia ruuveja, joissa kärki toimii leikkaimena, valmistetaan peltien kiinnitykseen.


title: Ruuvi

text: Ruuveja valmistetaan erilaisista materiaaleista ja erilaisin pintakäsittelyin:


title: Ruuvi

text: Muita ruuvitarvikkeita:


title: Ruuvi

text: Ruuveissa on erimuotoisia kantoja:


title: Ruuvi

text: Ruuveissa on muun muassa seuraavanlaisia hahloja niiden vääntämiseksi:


title: Ruuvi

text: Tasakärkistä koneruuvia kutsutaan "pultiksi" ja sen ympärille kiertyvää vastakappaletta "mutteriksi". Niin kutsutulla "vaarnapultilla" (myös pinnapultti) ei ole kantaa. "Ankkuripultti" laajentuu asennusreiässä kiristyessään, jolloin saadaan aikaan hyvä tartunta.


title: Ruuvi

text: Ruuveja on erilaisille materiaaleille:


title: Ruuvi

text: Ruuveja valmistetaan myös erilaisiin erikoistarkoituksiin:


title: Ruuvi

text:
Ruuvien "kierteitä" on erilaisilla tiheyksillä (nousu) ja profiileilla. Kierteiden nousut kuten halkaisijatkin on standardoitu. Suomessa yleisimmissä ruuveissa on metriset nk. M-kierteet. Metrisistä kierteistä on olemassa kaksi alatyyppiä: yleisempi karkea kierre ja hienokierre. Muita yleisiä kierretyyppejä on tuumaiset UNC (karkea) ja UNF (hieno) erityisesti putkistoissa sekä aiemmin brittiläisissä laitteissa käytetyt BSW (Whitworth) ja BSF (brittiläinen hienokierre). Sähkölaitteissa on käytetty BA -kierrettä. Kierteissä on nousun lisäksi ero myös kierteen harjakulmassa; BA 47,5°, BSF ja BSW 55°, M, UNF ja UNC 60°.
Yleensä ruuvi kiristyy myötäpäivään kierrettäessä. Ruuveja valmistetaan myös niin sanotulla "vasenkätisellä kierteellä", jolloin se kiristyy vastapäivään kierrettäessä. Tällainen saattaa olla tarpeen esimerkiksi tietyissä koneiden pyörivissä osissa tahattoman aukeamisen estämiseksi. Käsiporakoneiden istukat on usein kiinnitetty itse porakoneeseen oikeakätisillä kierteillä, mutta lukkoruuvi vasenkätisellä kierteellä kuten polkupyörien polkimet oikealla puolella pyörää.


title: Ruuvi

text: Ruuvien vääntämiseen tarkoitettuja työkaluja:


title: Brittiläinen Kolumbia

text: Brittiläinen Kolumbia (, ) on Kanadan läntisin, vuonna 1871 perustettu, Tyyneen valtamereen rajoittuva provinssi. Sen maapinta-ala on 925 186 neliökilometriä. Vuonna 2016 asukasluvuksi ilmoitettiin 4 648 055.


title: Brittiläinen Kolumbia

text: Provinssi rajoittuu lännessä Yhdysvaltain Alaskan osavaltioon ja etelässä Washingtonin, Idahon ja Montanan osavaltioihin Yhdysvalloissa. Pohjoisnaapureita ovat Kanadan puolella Yukon ja Luoteisterritoriot, idässä Albertan provinssi.


title: Brittiläinen Kolumbia

text: Lounaisella Vancouverinsaarella sijaitsee provinssin pääkaupunki Victoria. Provinssin suurin kaupunki on Vancouver, joka on mantereen puolella.


title: Brittiläinen Kolumbia

text: Brittiläisen Kolumbian alue asutettiin varsin pian jääkauden jälkeen. Eurooppalaiset saapuivat alueelle 1778, jolloin alueen alkuperäisväestön lukumäärä oli arviolta 300 000. James Cook purjehti Vancouverinsaarelle 1778, ja pian häntä seurasivat uudisasukkaat. Uudisasukkaiden tuomat taudit aiheuttivat suurta tuhoa alkuperäisväestössä, joka oli suhtautunut ystävällisesti eurooppalaisiin.


title: Brittiläinen Kolumbia

text: 1800-luvulla Hudson Bay Company etsi uutta toimipistettä Tyynenmeren rannikolta, ja sen työntekijä James Douglas asettui Vancouverinsaarelle 1842. Seuraavana vuonna saaren eteläkärkeen perustettiin Fort Victoria, josta kehittyi provinssin nykyinen pääkaupunki. Cariboon alueelta löydettiin 1860-luvulla kultaa, mikä aiheutti kultaryntäyksen ja Brittiläinen Kolumbia kasvoi räjähdysmäisesti. Brittiläinen Kolumbia siirtyi Hudson Bay Companyltä kruunulle 1870, ja siitä tuli provinssi 1871.


title: Brittiläinen Kolumbia

text: Provinssi koki toisen suuren kasvupyrähdyksen 1950-luvulla, kun kaupungistumisen myötä ihmisiä muutti suurimpiin asutuskeskuksiin. Alaskan tien oli lisännyt provinssin kauttakulkua, mutta uusi Trans-Kanadan valtatie mahdollisti hyvät liikenneyhteydet muualle Kanadaan.


title: Brittiläinen Kolumbia

text: Brittiläisen Kolumbian maisemaa hallitsevat Kalliovuoret ja Kolumbiavuoret. Vuoristojoen väliin jäävä tasankoalue on nimeltään Sisäylänkö, ja vuoristojen pohjoispuolella on Alaskaan ulottuva Stikinen ylänkö. Provinssin koillisosa on osa suuria tasankoja. Tasanko- ja ylänköalueet ovat valtavien metsien peitossa. Ylängöiltä saavat alkunsa lukuisat joet, joista suurimmat ovat itään laskeva Peace sekä Tyyneenmereen laskevat Fraser ja Columbia.


title: Brittiläinen Kolumbia

text: Provinssin rannikko on hyvin pirstaleinen. Rannikon tuhansista saarista suurimmat ovat Vancouverinsaari ja Kuningatar Charlotten saaret. Runsassateisella Tyynenmeren rannikolla on lauhkean vyöhykkeen sademetsää, joka jatkuu Alaskaan.


title: Brittiläinen Kolumbia

text: Brittiläisessä Kolumbiassa esiintyi vuoden 2007 tienoilla metsätuhoja, joiden aiheuttaja oli vuoristoniluri eli vuoristomäntykovakuoriainen ("Dendroctonus ponderosae"). Ilmastonmuutoksesta johtuvat leudot talvet hyödyttävät kuoriaisen selviytymistä talven yli. Pahiten kuoriainen iski vuonna 2007 kontortamäntyyn, joka tuottaa 45 % Brittiläisen Kolumbian puusadosta. Provinssin metsäministeriö arvioi vuonna 2007, että 80 % männyistä tuhoutuu viidessä vuodessa. Puukuolemat taas kiihdyttävät ilmaston lämpenemistä entisestään. Kovakuoriainen levittää haitallista sientä, joka värjää puun siniharmaaksi. Osa terveistäkin puista kaadetaan, jotta puu saataisiin hyödynnettyä ennen tautia.


title: Brittiläinen Kolumbia

text:
Kymmenen suurinta kaupunkia asukasluvun mukaan
Brittiläinen Kolumbia on provinssi, mikä tarkoittaa että sillä on laaja itsehallinto. Provinsseilla on oma verotus ja lainsäädäntö, sillä ne itse huolehtivat muun muassa järjestyksestä, paikallisesta infastruktuurista, luonnonvarojen käytöstä, koulutuksesta ja terveydenhuollosta. Provinsseilla on omat perustuslait, jotka eivät kuitenkaan saa olla ristiriidassa liittovaltion perustuslain kanssa. Sama pätee muuta lainsäädäntöä.


title: Brittiläinen Kolumbia

text: Britannian kruunun edustaja ja provinssin päämies on varakuvernööri, jonka nimeää viideksi vuodeksi kerrallaan Kanadan kenraalikuvernööri konsultoituaan Kanadan pääministeriä. Brittiläisellä Kolumbialla on kuusi edustajaa maan parlamentin senaatissa ja 42 edustajaa edustajainhuoneessa.


title: Brittiläinen Kolumbia

text: Brittiläisen Kolumbian parlamentti säätää provinssin lait. Parlamentti on yksikamarinen ja sen jäsenet valitaan suorilla vaaleilla neljän vuoden välein. Provinssin 87 vaalipiiristä valitaan jokaisesti yksi edustaja parlamenttiin. Vaalit voittaneen puolueen johtajasta tulee Brittiläisen Kolumbian pääministeri ja hän valitsee hallituksen. Varakuvernöörin tehtävänä on hyväksyä parlamentin asettamat lait. Lisäksi hän edustaa provinssia ulospäin.


title: Brittiläinen Kolumbia

text: Provinssin tuomiovaltaa pitää kolme tuomioistuinta. Ne ovat provinssin tuomioistuin ("Provincial Court"), ylioikeus ("Supreme Court") ja vetoomustuomioistuin ("Court of Appeal").


title: Brittiläinen Kolumbia

text: Brittiläinen Kolumbia on jaettu 29 kunnallispiiriin (engl. "Regional district"), jotka muodostuvat kunnista. Provinssissa on yhteensä 162 kuntaa jotka järjestävät kunnallispalvelut osittain kunnallispiirien kautta. Esimerkiksi aluesuunnittelu, tiestö ja vesiverkko ovat kunnallispiirien vastuulla. Kunnallishallinto on rajoitettu asutuskeskuksiin, minkä vuoksi suurin osa provinssista ei kuulu minkään kunnan alueeseen. Nämä alueet ovat suoraan kunnallispiirien alaisina.


title: Brittiläinen Kolumbia

text: Kunnallispiirit ovat:


title: Pima Air & Space Museum

text: Pima Air & Space Museum on maailman suurin ei-valtiollinen ilmailumuseo. Tucsonin kaupungissa Arizonassa, Yhdysvalloissa sijaitseva museo avattiin toukokuussa 1976, jolloin kokoelmissa oli esillä 75 lentokonetta. Tällä hetkellä esillä on yli 250 lentokonetta 320 000 m² alueella, pääosin ulkona.


title: Pima Air & Space Museum

text: Museon vieressä on kävijöiltä suljettu Davis-Monthan Air Force Base (Yhdysvaltain ilmavoimien lentotukikohta), joka on maailman suurimpia lentokoneiden säilytyskenttiä, nk. lentokoneiden hautausmaa.


title: Kahdeksankymmenvuotinen sota

text: Kahdeksankymmenvuotinen sota (tai Alankomaiden kapina tai -vapaussota) käytiin vuodesta 1568 vuoteen 1648, jolloin varhainen Alankomaiden tasavalta saavutti itsenäisyytensä. Sodan aikana Alankomaista kasvoi lyhyessä ajassa maailmanmahti pääasiassa merivoimiensa avulla ja se koki ennennäkemättömän taloudellisen, tieteellisen ja kulttuurillisen loiston.


title: Kahdeksankymmenvuotinen sota

text: Pyhä Rooman keisari Kaarle V syntyi Gentissä vuonna 1500 ja sai kasvatuksensa Alankomaissa. Hän luopui Pyhän saksalais-roomalaisen keisarikunnan kruunusta vuonna 1556 ja jätti Alankomaat pojalleen Filip II:lle, Espanjan kuninkaalle. Alankomaihin kuului tuolloin seitsemäntoista maakuntaa, jotka käsittivät nykyiset Alankomaat, Belgian, Luxemburgin ja osan Pohjois-Ranskaa (Artois).


title: Kahdeksankymmenvuotinen sota

text: Uskonpuhdistuksen myötä kalvinismi oli muodostunut vallitsevaksi oppisuunnaksi Alankomaissa. Vuonna 1566 kalvinistit hyökkäsivät moniin kirkkoihin ja tuhosivat patsaita ja pyhimysten kuvia ("beeldenstorm"), joita pidettiin harhaoppisina. Rauhoittaakseen maan Filip lähetti espanjalaista tietä pitkin Alankomaiden kenraalikuvernööriksi vuonna 1567 Fernando Álvarez de Toledon, Alban herttuan (lempinimeltään "rautaherttua") 10 000 sotilaan kanssa.


title: Kahdeksankymmenvuotinen sota

text: Alankomaat oli 1400-luvulla Habsburgien suvun omistamista alueista yksi vauraimpia. Kaarle V ja Filip II verottivat Alankomaita tarvittaessa varoja sotaretkiin. Tämä sai alankomaalaiset pitämään espanjalaisia riistäjinä. Ennen Lepanton taistelua Alankomaita oli jo verotettu rahoittamaan sotaa turkkilaisia vastaan. Lepanton jälkeen Filip II keräsi veroja rahoittamaan sotaa Atlantilla. Alankomaiden kauppiasylimystö vastusti näitä sotia tärkeimpiä kauppakumppanejaan vastaan.


title: Kahdeksankymmenvuotinen sota

text: Alankomaiden rikkaimmat eivät olleet aluksi protestantteja. Kuitenkin vaatimukset uskonvapaudesta lisättiin heidän syntilistalleen. Kun uskonpuhdistus ja vastauskonpuhdistus muuttuivat poliittiseksi asiaksi, vaatimukset muuttuivat kiusallisiksi Filipille, joka oli vastauskonpuhdistuksen päätukija. Alban herttua sai näin ollen rajoittamattomat oikeudet harhaoppisten kukistamiseen, Espanjan pelätyn inkvisition keinoin. Hänen hallintokaudellaan teloitettiin 18 000 ihmistä.


title: Kahdeksankymmenvuotinen sota

text: Alankomaalaiset joutuivat vertaamaan Espanjan katolisen aatelin ylellistä elintapaa kalvinistiliikkeen saarnaamaan vaatimattomuuteen, puhtauteen, säästäväisyyteen ja kovaan työhön. Protestanttiset ja kalvinistikapinalliset esittivät näin moraalisen haasteen Espanjan imperiumille.


title: Kahdeksankymmenvuotinen sota

text: Paikalliset ylimykset vastustivat myös hallintovallan keskittämistä Brysselin virkamiehille. Filip II pyrki keskitettyyn hallintoon kootakseen sille enemmän määräysvaltaa vero- ja lakiasioissa.


title: Kahdeksankymmenvuotinen sota

text: Vuonna 1568 Vilhelm Oranialainen, lisänimeltään "Vaitelias", Hollannin, Zeelandin ja Utrechtin käskynhaltija (holl. "stadhouder", lat. "locum tenans", kirjaimellisesti ’edustaja’) nousi kapinaan vihattua Albaa vastaan ja yritti karkottaa hänet Brysselistä. Hän ei pitänyt tätä kapinana Filip II:ta vastaan. Vilhelm ei saanut riittävästi kannatusta ja joutui pakenemaan maasta. Hänen liittolaisensa, Egmontin ja Hornen herttuat saatiin kiinni ja mestattiin. Alba asetti espanjalaisen kymmenyksen veron (holl. "tiende penning") kaikesta myynnistä.


title: Kahdeksankymmenvuotinen sota

text: Alban herttuaa seurasivat Alankomaiden kuvernöörinä Luis de Zúñiga y Requesens, don Juan de Austria (Juhana Itävaltalainen) ja Alessandro Farnese, Parman herttua vuosina 1578–1592.


title: Kahdeksankymmenvuotinen sota

text: Taitavana diplomaattina Farnese sai eteläiset, katoliset maakunnat (suunnilleen nykyinen Belgia) solmimaan Atrechtin (ransk. "Arras") liiton 6. tammikuuta 1579, jossa ne vannoivat uskollisuutta lailliselle kuninkaalleen ja kuvernöörilleen. Kymmenen vuoden aikana hän palautti katolisen uskon alueelle.


title: Kahdeksankymmenvuotinen sota

text: 23. tammikuuta 1579 vastineeksi Vilhelm yhdisti pohjoisen protestanttiset Hollannin, Zeelandin, Utrechtin, Gelderlandin ja Groningenin maakunnat Utrechtin liitoksi ("Unie van Utrecht"), jossa ne lupautuivat puolustamaan toisiaan Espanjan armeijaa vastaan. Tämä liitto johti myöhemmin itsenäisyyteen Espanjasta (1581) ja Yhdistyneiden provinssien tasavallan luomiseen.


title: Kahdeksankymmenvuotinen sota

text: Espanjalaiset lähettivät 1581 armeijan kukistamaan kapinan ja valloittivat takaisin lähes koko Flanderin ja puolet Brabantista. Vilhelm Oranialainen murhattiin 10. heinäkuuta 1584. Yhdistyneet provinssit hakivat tukea Ranskasta ja Englannista tarjoten näille jopa Alankomaiden kuninkaan asemaa, mutta molemmat kieltäytyivät.


title: Kahdeksankymmenvuotinen sota

text: Englanti oli tukenut epävirallisesti Alankomaita jo vuosia ja päätti nyt liittyä sotaan virallisesti. Vuonna 1585 Nonsuchin sopimuksen nojalla Elisabet I lähetti apuun Robert Dudleyn, Leicesterin jaarlin johtaman 5 000–6 000 miehen ja 1 000 hevosen suuruisen sotajoukon. Vilhelm Oranialaisen poika, Morits Oranialainen otti armeijoiden komennon vuonna 1587 ja Leicesterin jaarli palasi Englantiin. Englannin joukkojen viipyminen maassa vuoteen 1604 oli suuri syy siihen, että Espanja lähetti Voittamattoman armadansa Englantia vastaan 1588.


title: Kahdeksankymmenvuotinen sota

text: Moritsin johdolla suuri osa eteläisistä maakunnista kapinoi espanjalaisia vastaan tai jäi Yhdistyneiden provinssien valloittamaksi. Espanja kärsi taloudellisen tappion armadan menetyksestä. Ranskan Henrik IV:n julistettua sodan sitä vastaan 1595 maa ajautui konkurssiin seuraavana vuonna.


title: Kahdeksankymmenvuotinen sota

text: Taloudellisen ja sotilaallisen paineen alla Filip luovutti eteläiset Alankomaat Itävallan arkkiherttua Albertille ja hänen vaimolleen Isabellalle vuonna 1598 Ranskan kanssa solmitun Vervinsin rauhan jälkeen. Alue vastasi osapuilleen historiallista Burgundia.


title: Kahdeksankymmenvuotinen sota

text: Vuonna 1601 Espanja lähetti pienen joukon Irlantiin, mutta englantilaiset löivät sen Kinsalen taistelussa. Jaakko I:n astuttua Englannin valtaistuimelle, hän teki rauhan Espanjan kanssa Lontoossa vuonna 1604. Vuonna 1609 Ranska ja Englanti välittivät Haagissa kahdentoista vuoden aselevon pohjoisten ja eteläisten Alankomaiden välille.


title: Kahdeksankymmenvuotinen sota

text: Albertin kuoltua vuonna 1621 eteläiset Alankomaat palasivat Espanjan valtaan. Sota jatkui Moritsin kuoltua 1625 ja hänen velipuolensa Frederik Henrikin ("Frederik Hendrik") jatkettua sotaa etelää vastaan. Espanja lähetti vuonna 1639 apujoukkoina 77 aluksen armadan Flanderiin mukanaan 24 000 sotilasta ja merimiestä, mutta amiraali Maarten Tromp löi sen Downsin taistelussa. Espanjan merimahdin tuhon jälkeen Englanti ja Alankomaat ottivat haltuunsa sen siirtokuntia.


title: Kahdeksankymmenvuotinen sota

text: Sota päättyi 30. tammikuuta 1648 Münsterin sopimuksessa. Se oli osa Westfalenin rauhaa, joka päätti kolmikymmenvuotisen sodan.


title: Kastilaitos

text: Kastilaitos on järjestelmä, jossa yhteiskunnan jäsenen aseman, toimintamahdollisuudet ja kulttuurin määrittää hänen syntyperänsä. Termiä käytetään nykyisin etenkin intialaisesta yhteiskuntajärjestelmästä ja -normistosta. Termin alkuperä on portugalin kielen sanassa "casta" ('rotu, laji'). Vuonna 2004 Unicef arvioi, että maailmassa 250 miljoonaa ihmistä kokee syrjintää, koska kuuluu alhaiseen kastiin. Kastilaitos on voimissaan laajoilla alueilla Aasiassa ja osissa Afrikkaa.


title: Kastilaitos

text: Intialaisessa kastijärjestelmässä yhteiskunta on jaettu neljään pääkastiin eli "varnaan": "bramiineihin" (tai "brahmaani", oppineita, jotka ovat perehtyneet pyhiin kirjoituksiin, opettajia ja pappeja), "kshatriyoihin" (sotureita, joiden tehtävänä oli puolustaa maata), "vaišyoihin" (kauppiaat) ja "šudriin" (maanviljelijöitä ja käsityöläisiä). Neljän kastin ulkopuolelle jäävät kastittomat, jotka ovat kaikkien neljän pääkastin alapuolella ja jotka tekevät kaikkein vähiten arvostettuja töitä.


title: Kastilaitos

text: Varna-kastijärjestelmän rinnalla ja siihen sekoittuneena Intiassa ovat "jatit". Jateja on tuhansia ja ne ovat eräänlaisia ammattikiltoja ja alakasteja. Kaikkien viiden ryhmän ihmiset kuuluvat johonkin jatiin.


title: Kastilaitos

text: Alun perin Intian kastijärjestelmä oli melko joustava ja salli tiettyä liikkumavaraa kastien välillä kunkin yksilön kykyjen ja toiveiden mukaisesti, mutta ajan myötä se kangistui.


title: Kastilaitos

text: Kastilaitos yhdistetään hindulaisuuteen, mutta myös muiden Intian uskontojen sisällä on varnoja ja jateja vastaavia yhteiskuntaluokkia.


title: Guru Nānak

text: Guru Nānak (pandžabiksi: ਗੁਰੂ ਨਾਨਕ ਦੇਵ; "Gurū Nānak Dēv"; hindiksi: गुरु नानक; "Guru Nānaka", 20. lokakuuta 1469 – 1539) oli sikhiläisyyden perustaja ja ensimmäinen sikhien opettajista, Guruista. Hän syntyi Talwandissa (nykyisin Nankana Sahib), lähellä Lahorea, nykyistä Pakistania. Hänen vanhempansa olivat hinduja ja kuuluivat kauppiaskastiin.


title: Guru Nānak

text: Perimätiedon mukaan Nanak teki neljä suurta matkaa ennen asettumistaan Kartapuriin, Punjabiin. Matkoillaan hän puhui uskontojen tyhjyyttä, pyhiinvaelluksia, kastilaitosta ja leskien uhrausta vastaan.


title: Guru Nānak

text: Hänen seuraajansa oli Guru Angad Dev.


title: Gabber

text: Gabber on hardcore technon alalaji, joka on nopeampaa kuin perustekno. Yleisin BPM on 175 ja 4/4-tahtista, mutta BPM voi kuitenkin vaihdella 160:n ja 220:n välillä. Gabberille tyypillinen ominaisuus on äänekäs 4/4 tahtia soiva "säröistetty" bassorumpu. Gabber syntyi Rotterdamissa, ja se onkin suosittua erityisesti Hollannissa. HC-piireissä termiä käytetään valtavirran hardcoresta, joka tulee useimmiten Hollannista, mutta ei etenkään nykyään rajoitu pelkästään Hollantiin. HC-piirien ulkopuolella termillä käsitetään usein erheellisesti kaikki hardcore techno. Synnyinmaassaan Hollannissa termi ei ole enää suosiossa ja valtavirran hardcore on yksinkertaisesti hardcore. 90-luvun alun gabber, silloinen gabber house, ei ollut erityisen nopeaa, mutta muuttui nopeammaksi ajan myötä. Vuonna 1997 syntyi gabberin kolmannen sukupolven saundi: newstyle, tai nustyle, joka muuttui hieman hitaammaksi ja bassorummuista tuli massiivisempia. Tyylin varsinainen läpimurto tapahtui 2000-luvun alussa ja nykyään yleensä käytetään vain sanaa hardcore. Nustyle on edelleen kaikista hardcore techno -tyyleistä eniten pinnalla. Eräs tunnetuimmista gabber-artisteista on Angerfist.


title: Gabber

text: Gabba versiolla termistä viitataan usein nopeamman tempon (180-200+ BPM) omaavaan saksalaiseen gabberiin. Mm. Gabba Nation levy-yhtiö on julkaissut tätä tyyliä.


title: Adenosiini

text: Adenosiini on nukleosidi, joka koostuu adeniinista, joka liittyy riboosi-renkaaseen β-N-glykosidisidoksella.


title: Adenosiini

text:
Adenosiini säätelee uni-valverytmiä kertymällä
etuaivojen valvetta ylläpitävälle kolinergiselle alueelle. Adenosiiniin kertyminen hiljentää kolinergisen alueen toimintaa edesauttaen nukahtamista. Mitä pitempään valvominen kestää, sitä enemmän adenosiinia kertyy ja sitä suuremmaksi unipaine kasvaa.


title: Adenosiini

text: Adenosiinin fosfaattijohdannaiset ovat keskeisiä biologisissa prosesseissa, kuten energian siirrossa: adenosiinitrifosfaatti (ATP) ja adenosiinidifosfaatti (ADP) ovat solujen energiatalouden tärkeimmät molekyylit. Syklinen adenosiinimonofosfaatti (cAMP) on erittäin yleinen molekyyli signaalinvälityksessä.


title: Avril Lavigne

text: Avril Ramona Lavigne (s. 27. syyskuuta 1984 Belleville, Ontario) on kanadalainen poprock-laulaja, lauluntekijä, näyttelijä, malli ja muotisuunnittelija. Hänen tunnettuja kappaleitaan ovat esimerkiksi ”Complicated”, ”When You’re Gone”, ”Sk8er Boi”, ”Don’t Tell Me”, ”My Happy Ending”, ”Nobody’s Home”, ”I’m with You”, ”He Wasn’t”, ”Girlfriend”, ”Smile” ja ”What the Hell”. Lavignen levyjä on myyty maailmanlaajuisesti yli 40 miljoonaa kappaletta. Kitaravalmistaja Fender on tehnyt Lavignelle oman nimikkokitaran, "Avril Lavigne Signature Telecaster".